LPT1 aktifkan laluan kontra susulan tanah mendap

KUALA LUMPUR, 10 September- Laluan kontra telah diaktifkan dari kilometer (km) 116.5 hingga km 119.4 arah barat susulan kejadian tanah mendap melibatkan laluan di arah barat Lebuhraya Pantai Timur 1 (LPT1) di km 118.2 hingga km 117.8 arah KL (Lanchang).Perkara itu dimaklumkan menerusi satu hantaran di facebook Lebuhraya Pantai Timur.Bagaimanapun lorong kiri dan lorong kecemasan di sepanjang laluan tersebut masih ditutup. Dalam pada itu, Menteri Kerja Raya Datuk Seri Alexander Nanta Linggi menerusi laman Facebook memaklumkan "kejadian rekahan di permukaan jalan dipercayai berpunca akibat runtuhan cerun tambak di kawasan kerja tebatan banjir."Lembaga Lebuh Raya (LLM) dan pihak berkenaan telah diarahkan untuk melaksanakan kerja penyelenggaraan dan pembaikan kawasan mendap."Saya juga telah menghubungi Ketua Pengarah LLM dan mahu satu laporan penuh dikemuka dengan segera selain pemantauan disekitar kawasan mendapan bagi mengenalpasti kemungkinan risiko mendapan lain," katanya dalam kenyataan itu.Selain itu, Alexander juga mahu satu laporan penuh dikemukakan segera oleh LLM selain pemantauan di sekitar kawasan mendapan bagi mengenal pasti kemungkinan risiko mendapan lain.Pengguna jalan LPT dinasihat untuk mengelak atau menangguhkan penggunaan laluan itu buat sementara waktu.


Kemenangan PRK Pulai, Simpang Jeram bukti kematangan politik Johor

KUALA LUMPUR, 10 September- Kemenangan calon Kerajaan Perpaduan dalam Pilihan Raya Kecil (PRK) Parlimen Pulai dan Dewan Negeri (DUN) Simpang Jeram, bukti kematangan politik rakyat Johor.Kematangan itu membolehkan mereka membuat keputusan bijaksana dalam memilih calon berwibawa dan bekerja untuk rakyat.Menurut Timbalan Perdana Menteri Datuk Seri Dr Ahmad Zahid Hamidi, rakyat negeri itu juga jelas tidak mudah terpedaya dengan politik berunsur fitnah selain yakin Kerajaan Perpaduan bawah pimpinan Perdana Menteri Datuk Seri Anwar Ibrahim mampu untuk menjamin kestabilan yang diperlukan negara. "Pengundi-pengundi di Johor berbeza dengan pengundi di negeri-negeri yang telah menjalani Pilihan Raya Umum Dewan Undangan Negeri ke-15 (PRU DUN ke-15)."Pengundi-pengundi di Johor dilihat lebih matang dan boleh menilai gabungan mana yang lebih baik. Ini membuktikan bahawa keabsahan telah dilakukan untuk calon daripada Kerajaan Perpaduan," katanya kepada pemberita selepas merasmikan Perhimpunan Agung Tahunan ke-15, Parti Makkal Sakti di Pusat Dagangan Dunia (WTC).Dalam perkembangan lain, Ahmad Zahid menegaskan keperluan untuk mengemukakan senarai nama Ahli Jawatankuasa Pasukan Khas Suruhanjaya Siasatan Diraja (RCI) bagi menyiasat buku tulisan Tan Sri Tommy Thomas, "My Story: Justice in the Wilderness"."Memo dalaman yang terbocor dan tersebar luas selain daripada buku itu membuktikan bahawa saya teraniaya dan beberapa pemimpin lain turut teraniaya. Kita minta supaya RCI segera ditubuhkan walaupun kabinet telah pun meluluskan penubuhannya."Sebab 'fountain of justice' mesti diterjemahkan dalam bentuk tindakan supaya keadilan dapat dibuktikan, berdasarkan kepada penganiayaan atau kezaliman," katanya.Sebelum ini, Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata kerajaan menyatakan persetujuan penubuhan RCI, bagi meneliti secara menyeluruh isu berkaitan integriti serta kebebasan kehakiman dan perundangan negara.


Kemenangan PRK Pulau, Simpang Jeram bukti kematangan politik Johor


KP JPJ perlu anggotai siasatan isu nombor plat klasik

PUTRAJAYA, 10 September- Pasukan petugas khas yang ditubuhkan bagi menyiasat dakwaan salah laku di Jabatan Pengangkutan Jalan (JPJ) berkaitan pendaftaran nombor plat klasik kenderaan wajar dianggotai Ketua Pengarah JPJ Datuk Rospiagus Taha. Penglibatan penuh JPJ diperlukan bagi mengakses maklumat berkaitan siasatan berkenaan.Menurut Menteri Pengangkutan Anthony Loke pelantikan Rospiagus sebagai Ketua Pengarah JPJ pada 19 Jun lepas dilihat sebagai tidak mempunyai kepentingan dalam isu disiasat."Sudah semestinya perlu dianggotai oleh Ketua Pengarah JPJ, kerana baru dilantik. Penglibatan JPJ perlu kerana mempunyai akses kepada data dan maklumat berkaitan," katanya kepada pemberita dalam sidang media selepas berucap dalam Persidangan Parti Tindakan Demokratik (DAP) 2023.Penjelasan berkenaan merujuk kepada individu yang mempertikaikan mengenai penglibatan Rospiagus dalam pasukan petugas khas siasatan dakwaan salah laku berkaitan pendaftaran nombor plat klasik kenderaan.


GHaS 2023 jadi platform bertukar pandangan

KUALA LUMPUR, 10 September- Global Halal Summit 2023 menjadi platform kepada Jabatan Kemajuan Islam Malaysia (JAKIM) bersama 71 badan persijilan halal luar negara untuk bertukar pandangan dan juga berbincang isu berkaitan industri halal.Menurut Ketua Pengarah JAKIM, Datuk Hakimah Mohd Yusoff, konvensyen kali ke- 13 itu ditunggu-tunggu oleh semua pemain industri halal selepas terhenti akibat pandemik COVID-19 sebelum ini. Ujar Hakimah, forum tersebut juga merupakan pertemuan bagi mencari mekanisme sesuai bagi menangani isu berkaitan industri halal."Ini merupakan platform untuk kita perjelaskan tentang dasar dan juga ketetapan-ketetapan baru yang kita tetapkan dalam pengiktirafan badan persijilan."Forum ini sangat dinanti-nantikan oleh CB halal di luar negara kerana forum ini platform bagi berbincang isu-isu terkini berkaitan halal dan kita cuba dapatkan penyelesaian secara bersama", katanya di sini.Sementara itu, Hakimah memaklumkan terdapat 84 buah badan persijilan halal daripada 47 buah negara telah mendapat pengiktirafan JAKIM.Katanya, badan berkenaan berfungsi untuk mengesahkan status halal bahan mentah, produk makanan, bahan ramuan kritikal, daging dan juga produk berasaskan haiwan yang akan dieksport ke Malaysia.


Kembara Kenali Borneo: Agong, Permaisuri santuni penduduk Kampung Penan Muslim

BINTULU, 10 September- Konvoi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah tiba di Masjid Al Falah Kampung Penan Muslim Batu 10, Bintulu pukul 6 petang tadi.Ketibaan baginda berdua disambut Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah dan Timbalan Menteri Infrastruktur dan Pembangunan Pelabuhan Sarawak , Dato Majang Renggi bersama ribuan penduduk Bintulu. Pasangan diraja itu kemudiannya dipersembahkan dengan tarian masyarakat Penan dan Orang Ulu sebelum menandatangani plak dan menerima cenderamata hasil kraf tempatan.Al-Sultan Abdullah dan rombongan turut menunaikan solat maghrib bersama penduduk.Terdahulu Raja Permaisuri Agong dan Pemangku Raja Pahang Tengku Hassanal Ibrahim Alam Shah menyampaikan sumbangan kepada 100 asnaf Kampung Penan Muslim Batu 10.Rombongan Yang di-Pertuan Agong berangkat meninggalkan Masjid Darul Falah kira - kira pukul 7 malam untuk ke Bandar Bintulu.


Suhaizan sudah mula kerja, terima 30 permohonan

JOHOR BAHARU, 10 September- Ahli Parlimen Pulai yang baharu dilantik, Suhaizan Kayat memaklumkan pihaknya telah menerima lebih 30 permohonan daripada penduduk kawasan berkenaan.Suhaizan yang juga Naib Pengerusi AMANAH Johor berkata permohonan tersebut berkaitan pembangunan dan penyelengaraan infrastruktur kawasan terbabit."Lebih daripada 30 permohonan penduduk kita catatkan."Ada juga yang disebut kepada wakil kita dalam siri kempennya sepanjang dua minggu lalu, jadi ada tambahan yang perlu diteliti."Sekarang ini kita pun sudah hujung tahun, jadi itu merupakan cabaran kita bagaimana hendak uruskannya (permohonan)", katanya ketika ditemui pemberita semasa Majlis Kesyukuran Rakyat dan Petugas PRK PH BN P.161 Pulai di Dewanraya Taman Bukit Indah di sini.Sementara itu, anak kepada Allahyarham Datuk Seri Salahuddin Ayub, Iskandar Zulkaranain yakin legasi yang ditinggalkan oleh ayahnya sebelum ini mampu diteruskan oleh Suhaizan."Arwah ayah rapat dengan Suhaizan. Dia antara anak didik ayah. "Apa yang ada pada ayah semua sudah dicurahkan kepadanya (Suhaizan). Jadi, dia mampu melaksanakan tugas seperti mana Arwah ayah", jelas Zulkarnain.


Polis Terengganu sangkal dakwaan sabotaj perhimpunan RXZ

KUALA TERENGGANU, 10 September- Polis Terengganu menyangkal dakwaan sabotaj berkenaan program perhimpunan RXZ 5.0 di litar permotoran Kuala Nerus, Sabtu lalu.  Sebaliknya, operasi khas itu dilaksana selepas menerima aduan orang ramai mengenai peserta program menunggang motosikal secara berbahaya selain mengganggu ketenteraman awam.Ketua Polis Terengganu Datuk Mazli Mazlan berkata, penguatkuasaan operasi khas itu dijalankan secara bersepadu bersama Jabatan Pengangkutan Jalan (JPJ) sejak 1 September lalu. Semua pihak termasuk penganjur sudah dimaklumkan mengenai perkara itu dan diberi peringatan supaya semua peserta mematuhi undang-undang ditetapkan.  Mengikut rekod, hampir 40,000 penunggang motosikal dari seluruh negara menghadiri perhimpunan berkenaan."Tiada ini adalah netizen yang complain dan kita buat pemantauan barsama JPJ dan terdapat kesalahan yang boleh menyebabkan kemalangan. "Kita tak ada mensabotaj mana-mana program malah kami amat menyokong kerana percaya ia memberi impak kepada ekonomi dan sosial di Terengganu asalkan tidak melanggar undang-undang sedia ada," katanya ketika ditemui RTM di sini.Mazli Mazlan berkata 185 motosikal RXZ ditahan atas pelbagai kesalahan trafik dan 111 daripadanya disita untuk siasatan lanjut. 205 penunggang motosikal termasuk dua remaja bawah umur turut ditahan kerana tidak memiliki lesen memandu. Antara kesalahan trafik yang dilakukan adalah tidak mempamer nombor pendaftaran mengikut spesifikasi, mengubah suai ekzos, badan dan komponen motosikal serta melakukan kesalahan trafik. Sebanyak 292 notis saman dikeluarkan kepada individu terlibat.


Zahid mahu program Malaysia Next Leaders diperluaskan

BAGAN DATUK, 10 September- Timbalan Perdana Menteri Datuk Seri Dr Ahmad Zahid Hamidi mahu Program Malaysia Next Leaders diperluaskan ke seluruh negara.Katanya, ia selepas melihat manfaat pengisian program berkenaan kepada generasi muda berkaitan kepimpinan."Generasi baharu harus didedahkan dengan falsafah kepimpinan dan pengisian program."Ini termasuk aktiviti bagi memantapkan pendekatan sosial kepada pemimpin generasi baharu", katanya selepas menyempurnakan Majlis Penutup Program Malaysia Next Leaders Bagan Datuk 2023 di Dewan Dato’ Lope Hashim di sini.Seramai 656 peserta terdiri daripada pelajar sekolah, mahasiswa, belia dan Badan Bukan Kerajaan (NGO) menyertai program yang berlangsung selama dua hari itu.

(Timbalan Perdana Menteri Datuk Seri Dr Ahmad Zahid Hamidi/FOTO RTM)


Penduduk Felda tidak dipinggirkan terima liputan 5G

BAGAN DATUK, 10 September- Penduduk luar bandar terutama di kawasan Lembaga Kemajuan Tanah Persekutuan (Felda) tidak akan dipinggirkan daripada menerima liputan telekomunikasi teknologi 5G.Timbalan Perdana Menteri Datuk Seri Dr Ahmad Zahid Hamidi berharap Kementerian Komunikasi dan Digital dapat mempertimbang untuk menyediakan kemudahan tersebut di kawasan terlibat.Ahmad Zahid yang juga Menteri Kemajuan Desa dan Wilayah berkata penduduk terutama generasi kedua amat memerlukan kemudahan tersebut menjalankan perniagaan atas talian."Kementerian Kemajuan Desa dan Wilayah telah koordinasi keperluan ini dengan Kementerian Ekonomi. Perbincangan juga telah dilakukan dengan Kementerian Komunikasi dan Digital (KKD)."Kita akan lihat esok dalam pembentangan kajian separuh penggal Malaysia ke-12. Kita akan lihat berapa banyak liputan yang telah diberikan walaupun tidak cukup tapi saya fikir untuk belanjawan yang akan dibentangkan pada Oktober nanti akan ada tambahan, penduduk di kawasan pedalaman juga tidak dilupakan untuk menerima liputan 5G," katanya kepada pemberita selepas menyempurnakan Majlis Penutup Program Malaysia Next Leaders Bagan Datuk 2023 di Dewan Dato’ Lope Hashim.Sementara itu, Ahmad Zahid turut memaklumkan pemasangan peranti satelit Starlink di kawasan Bagan Datuk akan dibuat dalam masa terdekat.


Kembara Kenali Borneo meneruskan perjalanan ke Bintulu

MIRI, 10 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah hari ini meneruskan Kembara Kenali Borneo di Sarawak ke Bahagian Bintulu.Sebelum ke Bintulu, Seri Paduka berdua singgah di Pantai Bungai sebuah penempatan tepi pantai masyarakat Kedayan, yang juga salah satu lokasi tarikan pelancong.Pemangku Raja Pahang Tengku Mahkota Tengku Hassanal Ibrahim Alam Shah turut mengiringi baginda berdua yang tiba di Pantai Bungai kira-kira pukul 12.00tengah hari.Ketibaan keluarga diraja itu dipersembahkan dengan Kulintangan atau tarian selamat datang masyarakat Kedayan.Ribuan rakyat dari pelbagai daerah di Miri berkunjung Pantai Bungai untuk bertemu dan bersua muka dengan Seri Paduka berdua.Al-Sultan Abdullah dan Tunku Azizah turut berkenaan menyertai sukan rakyat seperti bermain congkak, batu seremban dan berkenan dengan rakyat bermukun, sebuah tarian dan nyanyian tradisi yang sinonim dengan masyarakat melayu Sarawak.Sementara itu, Al-Sultan Abdullah bertitah untuk meminta rakyat supaya menjalani kehidupan secara harmoni, bersatu hati dan menzahirkan rasa gembira sepanjang kembara di Borneo."Hari ini merupakan hari yang cukup memberi erti kepada kita sekeluarga. Ia akan diingati sepanjang hayat. Insya-Allah lambaian daripada semua rakyat cukup bermakna, biarpun jauh atau dekat," titah baginda.Kembara diraja itu akan meneruskan perjalanan ke Kampung Penan Muslim, Batu 10, Jalan Miri-Bintulu.

(Ribuan rakyat daerah Miri berkunjung Pantai Bungai untuk bertemu dengan keluarga diraja)


690 pelatih ditauliah sebagai Kor-SUKSIS

KUALA NERUS, 10 September- Seramai 690 pelatih dari 12 Universiti Awam serta empat cawangan Universiti Teknologi MARA (UiTM) ditauliahkan sebagai Inspektor Kor Sukarelawan Siswa Siswi (Kor-SUKSIS) selepas berjaya menamatkan latihan masing-masing.Pentauliahan itu sebagai pengiktirafan atas semangat juang pelatih menjalani latihan selama 672 jam.Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Seri Aidi Ismail berkata, "golongan belia perlu melengkapkan diri dengan kemahiran bagi mendepani peradaban yang semakin mencabar."Sejak Kor-SUKSIS ditubuhkan pada 2002, seramai 18,332 pegawai berjaya manamatkan latihan dan ditauliahkan.Manakala 3,437 pelatih dari 31 buah universiti awam sedang menjalani latihan masing-masing ketika ini.Menurut Pelatih Terbaik Keseluruhan Norimrana Mujahid Ali berkata,"insya-Allah dalam perancangan apabila sudah masuk dalam inspektor nanti. Ia merupakan peluang besar untuk saya pergi lebih jauh."Bagi Pelatih Terbaik Latihan Akademik yang ditemui RTM Nor Farhana Fuad, "di sebalik kejayaan ini ia juga boleh mengasah disiplin saya. Ia membolehkan saya untuk membahagikan masa untuk akademik dan kokurikulum."


Tiada isu 'pukat' RXZ- JPJ Terengganu

KUALA TERENGGANU, 10 September- Jabatan Pengangkutan Jalan (JPJ) Terengganu menafikan dakwaan sengaja melaksanakan sekatan jalan raya (SJR) bagi memerangkap peserta Himpunan Yamaha RXZ yang berlangsung di Kuala Nerus semalam.Pengarahnya, Zulkarnain Yasin menegaskan SJR berkenaan merupakan sebahagian operasi khas penguatkuasaan terhadap penunggang motosikal selama sebulan bermula 1 September lalu bersama Polis Diraja Malaysia (PDRM).Menurut Zulkarnain, Op berkenaan juga turut telah dihebahkan di semua platform media.Ujarnya, penganjur program juga telah diberi peringatan agar memastikan para peserta terlibat mematuhi peraturan dan undang-undang yang telah ditetapkan."Kita melakukan operasi berkenaan bagi membendung kadar kematian melibatkan motosikal."Dianggarkan kadar kemalangan maut melibatkan penunggang motosikal adalah seramai 2,672 orang. Disebabkan itu, kita perlu melakukan operasi secara besar-besaran", katanya yang ditemui selepas meninjau proses sitaan di Depoh Sitaan JPJ di sini.Semalam, 126 motorsikal telah disita melibatkan pelbagai kesalahan.Antara kesalahan trafik yang dikesan ialah tiada atau mempamerkan nombor pendaftaran yang mengikut spesifikasi, mengubahsuai ekzos, badan serta komponen motosikal.Selain itu, kesalahan seperti tiada brek, cermin sisi dan menggunakan tayar tidak mengikut spesifikasi turut direkodkan.Himpunan RXZ di Gong Badak itu disertai hampir 40,000 peserta seluruh negara.

(Pengarah JPJ Terengganu, Zulkarnain Yasin/FOTO RTM)


Nelayan warga emas, dikhuatiri hilang di laut

PEKAN, 10 September- Seorang nelayan warga emas dikhuatiri hilang di laut ketika menangkap ikan pada jarak lebih kurang 1.5 batu nautika Timur Laut Kuala Pahang semalam.Mangsa, Mohamed Romlan Abdul Rani, 66 tahun, dilaporkan keluar ke laut seorang diri bersama bot fiber pada pukul 5.00 pagi dan sepatutnya pulang ke jeti sekitar pukul 11.00 pagi semalam.Pengarah Agensi Penguatkuasaan Maritim Malaysia (Maritim Malaysia) Negeri Pahang, Laksamana Pertama Maritim Kamal Ariffin Jusoh berkata, "Operasi Mencari dan Menyelamat (carilamat) segera dilaksanakan sebaik pihaknya menerima laporan berkaitan kehilangan nelayan terbabit."Selain itu, pencarian turut dibantu oleh rakan-rakan mangsa, namun masih belum menemui sebarang petanda.Maritim Malaysia meneruskan pencarian dengan memperluaskan sektor pencarian kepada 43 batu nautika persegi serta dibantu beberapa bot nelayan tempatan.

(Maritim Malaysia Pahang melakukan carilamat di Kuala Pahang)


Kemalangan enam buah kenderaan, warga emas maut

NIBONG TEBAL, 10 September- Seorang warga emas maut, dalam satu kejadian kemalangan melibatkan enam kenderaan iaitu dua buah treler dan empat kereta. Kemalangan itu memlibatkan 21 mangsa yang terlibat. Kejadian berlaku di kilometer 164.8 Lebuhraya Utara Selatan (PLUS) berhampiran susur keluar Bukit Minyak-Sungai Bakap awal pagi tadi.Jurucakap Pusat Gerakan Operasi Jabatan Bomba dan Penyelamat Pulau Pinang Nafis Ariff Abdullah berkata, "sepasukan anggota dari Balai Bomba dan Penyelamat Nibong Tebal telah bergegas ke lokasi sebaik menerima panggilan berhubung insiden berkenaan pada pukul 4.30 pagi."Satu daripada dua buah treler yang membawa muatan kayu telah terbalik dan menghalang jalan serta menyebabkan empat kenderaan lain terbabit nahas.Kerja-kerja penyelamatan dijalankan bagi mengeluarkan mangsa tersepit di bahagian pemandu dan berjaya dikeluarkan.Kesemua lima mangsa cedera dihantar ke hospital manakala mangsa yang meninggal dunia diserahkan kepada pihak polis.Operasi menyelamat berakhir pada pukul 8.17 pagi.

(Sebuah lori treler terbalik berhampiran susur keluar Bukit Minyak-Sungai Bakap)


10,000 sertai Jelajah Fit Malaysia 2023 Negeri Sembilan

SENDAYAN, 10 September- Kira-kira 10,000 orang menyertai program Jelajah Fit Malaysia 2023 Peringkat Negeri Sembilan yang diadakan di sini. Pelbagai acara sukan diadakan, antaranya berbasikal sehingga 30 kilometer, larian ria lima kilometer, aerobikton, pertandingan muay thai, go kart, push bike, dan stepboard.Exco Kanan Kerajaan Negeri Sembilan, Datuk Seri Jalaluddin Alias berkata program itu diharap dapat dijadikan acara tahunan bagi memastikan masyarakat kekal sihat sekali gus dapat mengurangkan peratusan kemasukan ke hospital."Kita harap kepada KBS (Kementerian Belia dan Sukan) agar setiap tahun kita anjurkan program Fit Malaysia peringkat Negeri Sembilan. Tahun depan kita hendak lihat lebih banyak penyertaan daripada seluruh masyrakat daripada pelbagai kaum. "Tahun depan saya hendak tengok lebih ramai, ribuan daripada generasi muda. Tahun depan saya hendak tengok peratusan yang pergi hospital berkurang daripada tahun ini " kata Jalaluddin ketika berucap di Majlis Pelancaran Jelajah Fit Malaysia 2023 Peringkat Negeri Sembilan. Beliau juga mahu setiap fasiliti sukan di seluruh negeri dinaik taraf supaya dapat digunakan oleh setiap lapisan mayarakat.

(Datuk Seri Jalaluddin berkata program itu diharap dapat dijadikan acara tahunan bagi memastikan masyarakat kekal sihat sekali gus dapat mengurangkan peratusan kemasukan ke hospital)


Mangsa gangguan seksual diminta tampil buat aduan

KUALA TERENGGANU, 10 September- Mangsa gangguan seksual digesa berani tampil membuat aduan kepada pihak berkuasa agar isu terbabit dapat dibendung, selain dibantu untuk mendapatkan pengadilan dan perlindungan.Menurut Timbalan Menteri Pembangunan Wanita, Keluarga dan Masyarakat, Aiman Athirah Sabu, berdasarkan data statistik Polis Diraja Malaysia (PDRM), terdapat 477 kes gangguan seksual dilaporkan pada tahun 2022, dan 14 kes daripadanya dilaporkan di Terengganu. "Walaupun jumlah kes itu kecil, namun kesannya tidak boleh diambil ringan. "Malah, setiap individu tanpa mengira peringkat umur, bangsa dan jantina terdedah kepada risiko gangguan seksual. "Kementerian Pembangunan Wanita, Keluarga dan Masyarakat (KPWKM) menyarankan agar penggubalan Akta Anti Gangguan Seksual 2022, Akta 840 digunakan sepenuhnya sebagai langkah membendung kes terbabit," katanya kepada pemberita selepas menyempurnakan perasmian Program Jerayawara Kasih KPWKM di Dewan Konvensyen Taman Tamadun Islam, Pulau Wan Man, Kuala Terengganu.


KUALA LUMPUR, 10 September- Satu pendekatan bersasar harus dilaksanakan oleh kerajaan bagi meningkatkan hasil pengeluaran beras tempatan dan mengurangkan kebergantungan terhadap beras import.Ketua Laboratori Kajian Dasar Pertanian dan makanan UPM, Profesor Dr. Abdul Rahim Abdul Samad berkata pihak industri mengurangkan pengambilan beras tempatan kerana ingin mengaut keuntungan daripada penjualan beras import.Tambah beliau, harga beras tempatan perlu dinaikkan sedikit daripada RM26 bagi kampit 10 kilogram kepada RM28 agar industri dan pesawah menerima keuntungan."Ataupun pendekatan yang lain kita boleh buat secara bersasar, maksudnya untuk beras harga RM26 sekampit tersembut hanya boleh dibeli oleh golongan B40."Selain daripada golongan B40, mereka perlu beli beras mengikut harga pasaran. Seperti kerajaan aplikasikan dari segi minyak petrol. Kita ada minyak RON95 harga kawalan, RON97 iaitu harga apungan mungkin boleh dibuat pendekatannya," kata Abdul Rahim kepada RTM di TV1.Terdapat beberapa faktor berlakunya pengurangan bekalan makanan seperti cuaca, penyakit serta pengurangan bekalan daripada negara luar.Antara faktor dalaman seperti kelewatan dalam menerima baja atau benih menyukarkan para petani bercucuk tanam sekali gus menjejaskan pendapatan harian mereka.Selain itu, nasib pesawah perlu ditingkatkan tahap sara diri mereka, hal ini kerana, 90% pesawah padi masih dalam golongan B40.Pada fasa pertama Kementerian Pertanian dan Keterjaminan Makanan menyarankan pengilang dan pemborong meningkatkan 20% pengeluaran.

(Laksana pendekatan bersasar tingkatkan pengeluaran beras tempatan/Foto file)


Penuntut kolej maut kemalangan di LPT2

KEMAMAN, 10 September - Seorang penuntut Kolej Vokasional Kuantan, Pahang maut selepas terbabit dalam satu kemalangan di kilometer 282.8 Lebuhraya Pantai Timur 2 (LPT2) di Kemaman, pagi tadi.Ketua Polis Daerah Kemaman, Superintendan Hanyan Ramlan berkata mangsa, Muhammad Faris Adham Khairul Azrin, 18 tahun berasal dari Taman Cenderawasih, Kuantan, Pahang."Kemalangan tersebut berlaku ketika motosikal ditunggang mangsa hilang kawalan lalu bergesel pada penghadang besi dan merempuh pembahagi jalan."Hasil siasatan awal mendapati mangsa dipercayai dilanggar oleh beberapa buah kenderaan selepas kemalangan itu berlaku."Mangsa mengalami kecederaan parah di bahagian kepala dan badan."Mangsa diseret jauh dan meninggal dunia di tempat kejadian."Mayat mangsa kemudiannya dibawa ke Unit Forensik Hospital Kemaman untuk tindakan lanjut."Kes disiasat di bawah Seksyen 41(1) Akta Pengangkutan Jalan 1987," katanya kepada pemberita di sini.


450 notis dikeluarkan dalam Ops Khas Motosikal

BUTTERWORTH,10 September- Sebanyak 450 notis dikeluarkan dalam Ops Khas Motorsikal oleh Jabatan Pengangkutan Jalan (JPJ) Pulau Pinang. Pengarah Kanan Bahagian Penguatkuasaan JPJ, Datuk Lokman Jamaan berkata operasi itu menumpukan kepada penunggang motosikal yang melakukan pengubahsuaian secara ekstrem sehingga mengurangkan tahap keselamatan kenderaan."Pengubahsuaian ekzos ukuran saiz tayar yang kita kenali sebagai tayar sotong :swing arm' yang mengubah struktur utama kenderaan. Tiada nombor pendaftaran, ada yang letak pendaftaran kecil semata-mata untuk tujuan 'rempitan'. Tiada nombor casis enjin, pengubahsuaian blok enjin, tiada brek, tiada lampu hadapan dan berbagai kesalahan teknikal yang menghilangkan fungsi utama keselamatan motosikal," kata Lokman kepada media di sini. Jelas beliau, pihaknya sering menerima aduan mengenai kegiatan pelumba haram di kawasan Rehat dan Rawat (R&R) Bagan Ajam di Lebuh Raya Lingkaran Luar Butterworth (BORR).Keadaan ini membahayakan orang ramai dan pengguna jalan raya yang lain.Dalam operasi berkenaan sebanyak 45 motosikal turut disita kerana pengubahsuaian kenderaan tidak mengikut spesifikasi yang ditetapkan JPJ.

(Datuk Lokman berkata operasi itu menumpukan kepada penunggang motosikal yang melakukan pengubahsuaian secara ekstrem sehingga mengurangkan tahap keselamatan kenderaan)


PADANG BESAR, 10 September- Pertandingan Kampungku Ceria Merdeka dan Hari Malaysia peringkat Parlimen Padang Besar yang disertai 400 buah rumah membuktikan semangat patriotik dalam kalangan masyarakat sentiasa terpahat kukuh di jiwa.Menurut Ahli Pihak Berkuasa RISDA Malaysia, Ruzaini Rais, program tahunan setiap kali bulan Kebangsaan dan Hari Malaysia itu menzahirkan semangat kemerdekaan dan cintakan negara masyarakat yang menghargai kemerdekaan dikecapi hari ini."Kegigihan kepimpinan di kawasan kampung bersama penduduk setempat menyiapkan sudut-sudut rumah dengan tema kemerdekaan amatlah dipuji," kata Ruzaini ketika ditemui di Majlis Penyampaian Hadiah Pertandingan Kampungku Ceria Merdeka dan Hari Malaysia serta Sambutan Bulan Kebangsaan dan Hari Malaysia peringkat Parlimen Padang Besar di Kampung Sena Luar di sini. Kampung Pokok Sena, Mata Ayer terpilih sebagai Johan Kampungku Ceria Merdeka dan Hari Malaysia, menerima hadiah wang tunai RM700 dan seekor kambing.Manakala naib johan, Kampung Pering, Chuping menerima RM500 dan seekor kambing sementara pemenang tempat ketiga, Kampung Guar Jentik, Beseri menerima RM700.

(Kampung Pokok Sena ungguli pertandingan Kampungku Ceria Merdeka)


Lebih 300,000 rokok seludup bernilai RM1.2 juta dilupuskan

KUALA NERUS, 10 September- Agensi Penguatkuasaan Maritim Malaysia (Maritim Malaysia) Terengganu melupuskan 379,400 batang rokok seludup berjumlah RM1.2 juta hari ini.Pengarah Maritim Terengganu, Kapten Maritim Mohd Khairulanuar Abd Majid berkata bahan tembakau tersebut dirampas di Kuala Besut, April lalu."Rokok yang dirampas itu merupakan rokok tidak bercukai."Proses pelupusan menggunakan mesin pengisar dan sisa pelupusan akan dibuang di tapak pelupusan sampah Majlis Bandaraya Kuala Terengganu (MBKT) di Sungai Ikan Kuala Nerus."Aktiviti penyeludupan itu berjaya dikesan berikutan risikan selama beberapa hari," katanya kepada pemberita di sini.

(Rokok yang dirampas itu merupakan rokok tidak bercukai)


Tiga sahabat maut dirempuh kereta

(Kemalangan pada kira-kira jam 6.15 petang itu, membabitkan tiga motosikal jenis Yamaha Y15ZR dan kereta jenis Peugeot)

MARAN, 10 September- Konvoi tiga sahabat yang pulang selepas menjamu selera menikmati ikan patin di Temerloh bertukar tragedi apabila maut dirempuh sebuah kereta di jalan besar FELDA Jengka 17 Maran, petang semalam. Kemalangan pada kira-kira jam 6.15 petang itu, membabitkan tiga motosikal jenis Yamaha Y15ZR dan kereta jenis Peugeot.Ketua Polis Daerah Maran, Deputi Norzamri Abd Rahman berkata mangsa dikenali sebagai Fadhil Syah Sulaiman, 19 tahun, Muhammad Firdaus Zainal Abidin, 20 tahun, masing-masing beralamat di FELDA Lepar Utara 1 dan Mohd Ridhwan Mahayadin, 35 tahun, beralamat di FELDA Jengka 17. "Siasatan awal mendapati kemalangan berlaku ketika kereta dipandu lelaki berusia 51 tahun dari arah Bandar Pusat Jengka menghala ke Temerloh, dipercayai hilang kawalan dan masuk ke laluan bertentangan sebelum bertembung dengan ketiga-tiga penunggang motosikal itu. "Semua penunggang meninggal dunia di tempat kejadian," kata Norzamri kepada media di sini. Mayat mereka dibawa ke Bahagian Forensik Hospital Jengka untuk bedah siasat. Manakala, pemandu kereta terbabit mengalami kecederaan dan dibawa ke hospital sama untuk rawatan lanjut.Kes disiasat mengikut Seksyen 41(1) Akta Pengangkutan Jalan (APJ) 1987 dan pihak polis sedang mengesan saksi kejadian bagi membantu siasatan.

(Konvoi tiga sahabat bertukar tragedi apabila maut dirempuh sebuah kereta)


Tiada rakyat Malaysia terjejas gempa bumi di Maghribi

(Angkatan Tentera Diraja sedang menyelamat mangsa di bawah runtuhan rumah/AFP)

PUTRAJAYA, 10 September- Tiada rakyat Malaysia dilaporkan terjejas susulan kejadian gempa bumi kuat yang berlaku di Maghribi pada Jumaat lepas.

Menurut kenyataan Menteri Luar, Datuk Seri Dr Zambry Abd Kadir, beliau telah menghubungi Duta Besar Malaysia, Datuk Astanah Abdul Aziz bagi mendapatkan perkembangan terkini.“Rakyat Malaysia yang berada di Maghribi dinasihatkan agar berdaftar dengan Kedutaan Besar Malaysia di Rabat,” kata beliau.Kementerian Luar melalui Kedutaan Besar Malaysia di Rabat memantau perkembangan pascagempa bumi berkekuatan 6.8 pada skala Richter yang melanda negara itu. “Angka kematian dijangka meningkat, susulan masih ada mangsa terperangkap di bawah runtuhan bangunan,” katanya. Selain itu, beliau turut menghubungi rakan sejawatannya di Maghribi iaitu Nasser Bourita bagi mendapatkan maklumat terkini serta menawarkan bantuan yang diperlukan dengan segera.Zambry turut menyampaikan ucapan takziah kepada kerajaan Maghribi dan semua mangsa bencana tersebut.

(Usaha mencari dan menyelamat mangsa yang terselamat di sebuah rumah yang runtuh di Moulay Brahim, wilayah Al Haouz/AFP)


Tingkatkan pengeluaran jagung, Selangor giat cari teknologi sesuai

SHAH ALAM, 10 September- Selangor giat mencari teknologi terbaik dan sesuai bagi penanaman jagung dalam usaha mengurangkan kebergantungan negeri itu terhadap eksport luar negara.Exco Infrastruktur dan Pertanian Selangor, Izham Hashim berkata Malaysia memerlukan empat juta tan jagung setahun untuk dijadikan makanan ayam dan kurang  lima peratus yang berjaya ditanam, setakat ini.Projek di Selangor itu akan diusahakan di tanah seluas 300 ekar di Kuala Langat dan ia bakal menjadi projek rintis. "Bekalan benih kita sudah ada. Cuma, sekarang kita nak lihat pilihan teknologi mana yang boleh membantu kita dalam meningkatkan pengeluaran tanaman jagung.Jadi, Kuala Langat dipilih sebagai lokasi rintis, untuk melihat keupayaaan kita untuk menggunakan kaedah itu sekali gus boleh meningkatkan pengeluarannya," kata Izham kepada pemberita ketika ditemui di Pesta Buah-Buahan Selangor di SACC Mall, di sini.Pihaknya akan memfokuskan kepada tanaman yang mendapat permintaan tinggi supaya tiada isu lambakan kerana tidak boleh dijual.

(Exco Infrastruktur dan Pertanian Selangor, Izham Hashim/Foto Fail)


Struktur semula program TVET, kursus hujung minggu

KUALA LUMPUR, 9 September - Kementerian Belia dan Sukan berhasrat menstruktur semula program Pendidikan dan Latihan Teknikal dan Vokasional (TVET) dengan menyediakan kursus pada hujung minggu.Menteri Belia dan Sukan Hannah Yeoh berkata langkah itu akan meningkatkan jumlah peserta dalam kalangan pekerja sepenuh masa yang mahu meningkatkan kemahiran melalui program TVET."Banyak kementerian melakukan perkara sama serta menyediakan pakej serupa kepada khalayak yang sama namun kebanyakan mereka berpaling daripada TVET dan beralih kepada ekonomi gig," kata Hannah, semasa berucap pada majlis pelancaran Pameran Kerjaya dan Latihan Malaysia (MCTF), di sini.Beliau berkata kesemua petanda ini perlu diambil serius dan program terbabit perlu distruktur semula bagi memastikan penggunaan dana kerajaan yang berfaedah terhadap TVET.Katanya selain itu, petunjuk penting bagi pengambilan belia sebagai tenaga kerja bukan hanya bergantung kepada kadar pengangguran tetapi harus berdasarkan data seperti penerima bantuan Jabatan Kebajikan Masyarakat dan penjagaan kesihatan.Hannah berkata pihaknya kini memfokus kepada langkah memperkasa golongan belia dengan kemahiran yang mampu menjana pendapatan seperti program KLAS Renang iaitu belajar berenang secara percuma untuk kumpulan B40 sekali gus menyediakan peluang kerjaya untuk bekas atlet renang.

(Menteri Belia dan Sukan Hannah Yeoh ketika merasmikan acaraMalam Muhibbah 9-9-9 sempena Ulang Tahun Ke-9 VERVE® Shops Mont’Kiara, di Ibu Negara)

Dalam pada itu, pada majlis lain Hannah berkata perpaduan dalam kalangan penduduk berbilang kaum di kawasan bandar besar masih kekal utuh.Ia terjalin erat menerusi gerak kerja komuniti di Kuala Lumpur yang melibatkan struktur melalui penubuhan Majlis Perwakilan Penduduk (MPP)."Kita perlukan kerjasama dalam komuniti dan di Kuala Lumpur strukturnya melalui MPP dan di peringkat Segambut kita libatkan semua wakil MPP untuk duduk bersama-sama ada isu trafik, isu pembangunan, isu kebersihan semua itu dibincangkan melalui MPP. Dan di sini kita boleh lihat perpaduan di kawasan parlimen Segambut memang kukuhlah dan saya gembiralah," katanya.


Bekas ADUN Katibas meninggal dunia

SIBU, 9 September- Bekas Menteri Muda Pembangunan Luar Bandar dan Kemudahan Awam Sarawak Datuk Seri Ambrose Blikau Enturan meninggal dunia di Pusat Pakar Perubatan Normah, pagi ini, pada usia 70 tahun.Mendiang yang dilahirkan pada 22 Jun 1953, meninggalkan isteri Datin Seri Marie Therese Mathias, dua orang anak lelaki dan seorang anak perempuan serta lapan cucu.Menurut pemakluman yang dikongsikan keluarga terdekatnya di media sosial, jasad mendiang telah dibawa balik ke kediamannya di Jalan Kedandi, Lorong 8, Tabuan Dusun.Upacara sembahyang akan diadakan pada malam ini dan majlis memberi penghormatan terakhir akan diadakan esok.Mendiang akan disemadikan pada Isnin ini di Nirvana Memorial Park Kuching.Beliau memegang jawatan Menteri Muda Perancangan Sumber Sarawak dari 1987 hingga 2000 dan Menteri Muda Kewangan negeri itu dari 2001 hingga 2006.Beliau merupakan Anggota Dewan Undangan (ADUN) Katibas dari 1979 hingga 1987 dan dari 1991 hingga 2021.- BERNAMA


Cungkil bakat baharu dalam bidang seni

TAIPING, 9 September - Pertandingan Sketsa Rukun Negara Kelab Malaysiaku Peringkat Negeri Perak 2023, mampu mencungkil bakat-bakat baharu khusus dalam bidang seni, selain menyemai dan mengukuhkan semangat patriotisme dalam kalangan pelajar.Program anjuran Jabatan Penerangan Negeri Perak (JaPen) itu merupakan salah satu segmen bawah program Bulan Kebangsaan dan Hari Malaysia 2023.Pengerusi Jawatankuasa Komunikasi, Multimedia dan badan bukan kerajaan (NGO) Negeri, Mohd Azlan Helmi berkata, pihaknya akan berbincang dengan JaPen untuk melaksanakan program tersebut di setiap daerah mulai tahun hadapan, bagi mencungkil lebih ramai bakat baharu."Kita sedia maklum kalau kita sebut Perak ini melahirkan banyak bakat-bakat dari segi pelakon, anak-anak seni banyak lahir dari Perak. Jadi saya rasa mungkin juga program seumpama ini, boleh melahirkan lebih banyak bakat-bakat daripada anak muda. Seterusnya melonjakkan mereka dalam satu arena yang lain selepas dunia persekolahan," kata Mohd Azlan, di sini.

(Pengerusi Jawatankuasa Komunikasi, Multimedia dan badan bukan kerajaan (NGO) Negeri,Mohd Azlan Helmi)

Terdahulu, beliau merasmikan peringkat akhir pertandingan tersebut di Taiping Mall melibatkan enam buah sekolah yang berjaya melepasi peringkat saringan.Sekolah Menengah Kebangsaan (SMK) Kampung Pasir Puteh daerah Kinta dinobatkan selaku juara dan akan mewakili negeri Perak ke peringkat kebangsaan pada Oktober nanti.Juara membawa hadiah berupa wang tunai RM2,000, plak dan sijil penyertaan.Turut hadir Pengarah Penerangan Negeri Perak, Mohd Rizal Hashim.


JaPen menang dua anugerah di 4th ASEAN PR Excellence Awards 2023

KUALA LUMPUR, 9 September - Jabatan Penerangan (JaPen) merangkul dua anugerah di 4th ASEAN PR Excellence Awards 2023 di Ho Chi Minh City, Vietnam, semalam. JaPen menerusi satu kenyataan berkata, dua anugerah diterima pada majlis anjuran bersama ASEAN PR Network (APRN) dan Institut Perhubungan Awam Malaysia (IPRM) itu adalah Anugerah Berlian bagi kategori ‘Best Crisis Management’ dan Anugerah Gangsa untuk kategori ‘Best Government PR. Bagi kedua-dua kategori itu, JaPen mengemukakan laporan khas mengenai peranan Jabatan Penerangan Malaysia sebagai agensi yang bertanggungjawab dalam pengurusan media semasa tragedi bencana tanah runtuh di Batang Kali, Selangor pada 16 Disimber 2022.Kenyataan itu turut memaklumkan dua anugerah diterima itu adalah bagi pihak semua petugas Kementerian Komunikasi dan Digital yang bertugas dengan cemerlang semasa tragedi berkenaan.


Mesyuarat Khas Dewan Rakyat, tumpu KSP RMK12

KUALA LUMPUR, 9 September - Mesyuarat Khas Dewan Rakyat enam hari bermula Isnin ini bakal tertumpu kepada pembentangan Kajian Separuh Penggal Rancangan Malaysia Ke-12 (KSP RMK12) oleh Perdana Menteri, Datuk Seri Anwar Ibrahim.KSP RMK12 itu disediakan bagi mengukur pencapaian pada 2021-2022, serta hala tuju 2023-2025 ke arah mencapai negara mampan, sejahtera dan berpendapatan tinggi.Pembentangan KSP RMK12 yang dijadual bermula pukl 10.00 pagi akan diteruskan dengan sesi perbahasan oleh Ahli Parlimen bermula Selasa, sebelum jawapan daripada kementerian berkaitan pada 18 dan 19 September. Dewan Rakyat sebelum ini bersidang pada 22 Mei hingga 15 Jun sebelum ditangguhkan. Pada 19 Jun lepas, Mesyuarat Khas Perdana Menteri bersama-sama Ahli Jemaah Menteri dan Ketua-Ketua Setiausaha Kementerian mengenai KSP RMK12 bersetuju supaya semua pihak bergerak sebagai satu pasukan ke arah mempercepatkan pelaksanaan reformasi dan inisiatif ekonomi yang dirancang.Melalui perkongsian di Facebooknya, Perdana Menteri menyatakan mesyuarat khas itu untuk membincangkan hala tuju baharu dalam KSP RMK12.Ini bagi memastikan ekonomi negara kekal kukuh dan berada di landasan yang tepat ke arah mencapai agenda Malaysia MADANI.


Polis tahan 29 individu terlibat sindiket penipuan pelaburan dalam talian

KUALA LUMPUR, 9 September - Seramai 29 individu ditahan dalam serbuan di Jalan Pudu, Bukit Bintang di sini semalam, membabitkan sindiket penipuan pelaburan dalam talian yang beroperasi di sebuah pejabat mewah dengan kadar sewa bulanan RM17,400.Ketua Polis Daerah Dang Wangi Asisten Komisioner (ACP) Noor Dellhan Yahaya berkata kesemua yang ditahan itu, berusia antara 23 hingga 53 tahun termasuk enam rakyat asing itu ditahan pada 3.40 petang.Turut dirampas sejumlah telefon bimbit, komputer riba serta beberapa peralatan elektronik lain."Siasatan mendapati sindiket ini menyasarkan mangsa di luar negara dan menjalankan operasi di pejabat terbabit kira-kira dua bulan."Siasatan mendapati semua individu itu mempunyai peranan antaranya sebagai pegawai khidmat pelanggan yang menawarkan pelaburan forex, komoditi, saham, indeks dan mata wang kripto tidak wujud melalui medium live chatting (komunikasi secara langsung),” katanya.Menurut Noor Dellhan siasatan mendapati bayaran gaji yang ditawarkan adalah sekitar RM2,000 hingga RM10,000 sebulan tidak termasuk komisen berdasarkan peranan yang diberikan.Katanya dua daripada mereka yang berperanan sebagai pengurus didapati mempunyai rekod jenayah manakala kesemua yang ditahan direman hingga Isnin ini bagi siasatan mengikut Seksyen 120(B)/420 Kanun Keseksaan.


Kembara Kenali Borneo: Agong, Permaisuri serah sendiri pasport sebelum memasuki Sarawak

(Yang di-Pertuan Agong dan Raja Permaisuri Agong berkenan menyerahkan passport kepada pegawai imigresen di  ICQS Sungai Tujuh untuk meneruskan perjalanan ke Miri/ BERNAMA)

MIRI, 9 September-Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bermula dan Raja Permaisuri Agong, Tunku Azizah Aminah Maimunah Iskandariah yang sedang dalam perjalanan dari Brunei ke Sarawak mengambil peluang untuk bermesra menyantuni petugas imigresen.Meneruskan perjalanan hari ketujuh Kembara Kenali Borneo menuju ke Miri hari ini, Al-Sultan Abdullah yang memandu sendiri kenderaan pacuan empat roda ditemani Tunku Azizah berkenan turun dari kenderaan untuk menyerahkan sendiri pasport bagi mendapatkan cap imigresen di sempadan Brunei-Sarawak.Suasana ini dirakamkan ketika Kembara Kenali Borneo melalui kaunter pandu lalu Kompleks Imigresen, Kastam, Kuarantin dan Keselamatan (ICQS) Sungai Tujuh, kira-kira 12 tengah hari untuk meneruskan perjalanan ke Miri. Hal sama turut dilakukan Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah. Turut berangkat, Tengku Panglima Raja Kol Tengku Amir Nasser Ibrahim Shah.Sejurus berangkat meninggalkan ICQS, Seri Paduka berdua serta paduka anakanda meriah disambut rakyat Sarawak yang sedia menanti bagi meraikan keberangkatan rombongan diraja itu, di sepanjang jalan sejauh hampir 30 kilometer dari kompleks imigresen ke Miri Handicraft Centre.

(Seri Paduka berdua disambut rakyat Sarawak yang sedia menanti di sepanjang jalan sejauh hampir 30 kilometer dari kompleks imigresen ke Miri Handicraft Centre)

Pelbagai gelagat sempat dirakamkan dalam perjalanan lebih dua jam itu sehingga jadual persinggahan Seri Paduka berdua yang sepatutnya berangkat tiba di Miri Handicraft Centre pada 11.45 pagi mengalami kelewatan.Apa yang amat menarik perhatian adalah orang ramai yang meraikan keberangkatan Seri Paduka berdua ketika menungggu di bahu jalan, memakai pakaian kebudayaan dari pelbagai etnik suku kaum Sarawak seperti Kayan, Kelabit, Kenyah, Kedayan dan Iban.


Kerjasama kesatuan guru penting salur agenda pendidikan negara

NILAI, 9 September- Kerjasama kesatuan guru penting bagi memastikan agenda pendidikan negara dapat disampaikan lebih menyeluruh hingga ke peringkat akar umbi. Menteri Pendidikan, Fadhlina Sidek berkata ini kerana kementerian sentiasa menggunakan saluran kesatuan khususnya melalui Kongres Kesatuan Guru-Guru Dalam Perkhidmatan Pelajaran Malaysia, (Kongres) menyampaikan maklumat dan dasar KPM.“Kesatuan guru juga sentiasa komited memperjuangkan isu pendidikan khususnya menyokong serta membantu kementerian dalam melaksanakan agenda pendidikan negara,” katanya.Beliau berkata demikian selepas merasmikan Seminar Pendidikan MADANI Memartabatkan 'Karamah Insani' Membangun Generasi MADANI di Universiti Sains Islam Malaysia (USIM), Nilai, Negeri Sembilan. Seminar itu merupakan konsep yang menyatukan segmen Rukun Negara dan Falsafah Pendidikan Kebangsaan secara holistik dan bersepadu.Seminar itu disertai 350 peserta terdiri daripada ahli kesatuan gabungan Kongres, pensyarah USIM, Pensyarah Kolej PERMATA Insan serta pelajar Institut Pendidikan Guru (IPG) Kampus Pendidikan Islam dan IPG Kampus Pendidikan Teknik Nilai.

(Fadhlina pada Seminar Pendidikan MADANI Memartabatkan 'Karamah Insani' Membangun Generasi MADANI di Universiti Sains Islam Malaysia (USIM), Nilai, Negeri Sembilan.

Dalam perkembangan lain, Fadhlina sekali lagi mengulangi KPM perlu memberi perhatian kepada cabaran dalam sektor pendidikan terutama isu buli, jenayah seksual dan perkauman.Justeru, nilai cinta perlu diterapkan untuk menghakis segala perkara negatif yang wujud sama ada di luar atau dalam sektor pendidikan negara.


RKKWBT 2.0, pelihara kelestarian warisan sejarah dan budaya

TAIPING, 9 September - Majlis Perbandaran Taiping (MPT) dan PLANMalaysia sedang merancang pembangunan lestari di bawah Rancangan Kawasan Khas Warisan Bandar Taiping (RKKWBT) 2.0.Menteri Besar Perak, Datuk Seri Saarani Mohamad berkata perancangan itu merupakan kesinambungan Rancangan Kawasan Khas Kawasan Warisan Bandar Taiping 2020 selain pelaksanaan segera Rancangan Tempatan Daerah Larut Matang 2035.

"Kita banyak hendak memulihara ini tapi kita akan fokuskan kepada yang utama termasuk bangunan Pejabat Daerah Taiping, Makam Long Jaafar, termasuk juga Bukit Larut sebab itu merupakan warisan," katanya.Beliau berkata demikian selepas merasmikan Program Citra Nusa @ Muzium Matang anjuran Jabatan Muzium, di sini. Saarani berkata, tumpuan terarah untuk memelihara bangunan warisan menerusi penekanan kelestarian warisan sejarah dan budaya serta peningkatan kepada aspek penguatkuasaan pemeliharaan bandar.Pada masa sama, menjaga kualiti reka bentuk warisan sejarah daripada mengalami kemusnahan nilai seni binanya.


Dua juruterbang nahas Elmina, dikurnia Pingat Anugerah Presiden PPM

AYER KEROH, 9 September- Dua juruterbang nahas pesawat di Elmina, Shah Alam, Ogos lalu dianugerahkan Pingat Anugerah Presiden Persekutuan Pengakap Malaysia (PPM).Penganugerahan itu disampaikan oleh Yang Dipertua Negeri Melaka, Tun Seri Mohd Ali Mohd Rustam.Allahyarham Kapten Heikal Aras Abdul Azim adalah Pesuruhjaya Ibu Pejabat (Program Pengakap Udara) manakala Kapten Mohamad Naim Fawwaz Mohamed Muaidi merupakan Ahli Jawatankuasa Pengakap Udara Melaka.Menurut adik Allahyarham Kapten Heikal Aras Abdul Azim, Hasani Aras, terkejut dengan berita pengurniaan itu susulan tidak mengetahui Allahyarham adalah ahli pengakap yang aktif dan terharu dengan penghargaan yang diterima."Dua minggu yang lalu, saya mendapat panggilan daripada Persekutuan Pengakap Malaysia menjelaskan bahawa Allahyarham dikurniakan Anugerah Presiden Persekutuan Pengakap Malaysia (PPM). Mereka memaklumkan bahawa Allahyarham merupakan ahli aktif pengakap," kata Hasani kepada pemberita hari ini, di sini.

Sementara itu, sahabat baik Allahyarham Kapten Mohamad Naim Fawwaz Mohamed Muaidi, Mohd Zaini Abd Ghani pula akui bahawa Allahyarham amat layak dengan penganugerahan itu."Pemergian Allahyarham amat dirasai. Kami rapat sejak mula terlibat dalam bidang penerbangan. kami juga sering bertukar pendapat dan nasihat. Namun, ini adalah takdir yang telah tertulis dan kita kena redha. Allahyarham berada di tempat yang lebih baik," kata Mohd Zaini kepada pemberita.Anugerah yang dizahirkan pada tahun 1998 itu, dikurniakan kepada mereka yang telah berbakti dan menyumbang perkhidmatan gemilang serta terpuji kepada Pergerakan PPM.Selain itu, seramai 25 tokoh menerima Anugerah Gemilang Presiden termasuk Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman dan Asisten Ketua Staf Sumber Manusia Markas Tentera Darat (MKTD), Mejar Jeneral Azhan Md. Othman.


MRT laluan Kajang, percubaan operasi koc wanita bermula hujung bulan ini

KLANG, 9 September - Tempoh percubaan koc wanita untuk perkhidmatan Laluan Transit Aliran Massa (MRT) Kajang akan dimulakan pada hujung bulan ini.Menteri Pengangkutan, Anthony Loke berkata pengenalan inisiatif tersebut berikutan pihaknya mengambil maklum mengenai kebimbangan dibangkitkan penumpang wanita dengan risiko gangguan seksual setiap kali berada dalam koc yang penuh sesak.

Beliau berkata, sekiranya inisiatif itu dapat dilaksanakan dengan baik, pihaknya sedia memperluaskan usaha tersebut kepada perkhidmatan tren di laluan lain.

“Kita akan sesuaikan dulu supaya penumpang tahu ada koc khas untuk wanita di setiap plaform stesen MRT dengan dimulakan bagi laluan Kajang," katanya kepada ketika ditemui pemberita selepas kongres kebangsaan Wanita DAP, di sini.Mengulas lanjut, Anthony berkata setiap koc itu mampu memuatkan lebih 100 wanita pada satu-satu masa. Media sebelum ini melaporkan Kementerian Pengangkutan akan memperkenalkan sebuah koc wanita di laluan MRT Kajang demi keselesaan dan keselamatan penumpang wanita.


Jaga sensitiviti 3R, fikir dahulu sebelum keluar kenyataan - PDRM

JOHOR BAHRU, 9 September- Polis Diraja Malaysia (PDRM) mengingatkan semua individu atau parti politik untuk berhati-hati semasa mengeluarkan kenyataan yang berkait dengan agama, kaum dan institusi diraja (3R) terutama ketika menyampaikan ceramah dan kempen pilihan raya.Timbalan Ketua Polis Negara, Datuk Seri Ayob Khan Mydin Pitchay menegaskan peringatan telah kerap diberikan kepada semua pihak agar berfikir dahulu sebelum mengeluarkan sebarang kenyataan."Isu ini akan berterusan dan polis sentiasa memantau di semua sosial media. Kalau ada lagi, seperti biasa kita akan buka kertas siasatan.Jangan nanti bila buka kertas siasatan, ditangkap, dituduh atau dijatuh hukum, baru ada kesedaran atau simpati. Ada yang tak ada pekerjaan ditangkap, fikirkan sebelum keluar kenyataan," kata Ayob kepada pemberita dalam sidang media hari ini, di sini.Beliau ditanya mengenai kemungkinan berdepan situasi sama, menjelang Pilihan Raya Kecil (PRK) DUN Pelangai, Pahang nanti.

(Timbalan Ketua Polis Negara, Datuk Seri Ayob Khan Mydin Pitchay sempat beramahmesra dengan pengundi PRK Pulai dan DUN Simpang Jeram, pagi tadi)


Fatwa haram: Muhyiddin rakam keterangan Selasa depan

JOHOR BAHRU, 9 September- Pengerusi Perikatan Nasional, Tan Sri Muhyiddin Yassin bakal memberikan keterangan pada Selasa depan berhubung ucapannya yang menyatakan 'fatwa' haram mengundi calon Pakatan Harapan (PH) bagi Pilihan Raya Kecil (PRK) Parlimen Pulai, Suhaizan Kaiat.Timbalan Ketua Polis Negara, Datuk Seri Ayob Khan Mydin Pitchay berkata ketika ini, dua kertas siasatan telah dibuka berhubung perkara itu."Kadang-kadang individu yang kita panggil untuk beri keterangan, mereka ada urusan lain. Contohnya, Presiden PAS, Tan Sri Abdul Hadi Awang memaklumkan bahawa dia kurang sihat. Maka, kita beri masa dengan menangguhkan dahulu.Jadi, kita beri pertimbangan sewajarnya mengikut kesesuaian individu termasuk berkaitan tempat dan sebagainya," kata Ayob kepada pemberita selepas meninjau perjalanan hari mengundi di Maktab Sultan Abu Bakar, di sini.Beliau berpuas hati dengan kawalan keselamatan yang dikendalikan kira-kira 3,500 anggota dan pegawai Polis Kontinjen Johor.Beliau menjawab pertanyaan media berhubung perkembangan siasatan kes ucapan bekas Perdana Menteri, Tan Sri Muhyiddin Yassin semasa ceramah kempen PRK di Parlimen Pulai, 2 September lalu.

(Timbalan Ketua Polis Negara, Datuk Seri Ayob Khan Mydin Pitchay menyantunipengundi sempena PRK Pulai dan Simpang Jeram)


Kembara Kenali Borneo diteruskan ke Sarawak hari ini

MIRI, 9 September - Konvoi Kembara kenali Borneo Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah tiba di pintu masuk Kompleks Imigresen, Kastam, Kuarantin dan Keselamatan (ICQS) Sungai Tujuh, Baram kira-kira pukul 12 tengah hari tadi.Konvoi akan meneruskan kembara ke Sarawak.

Ketibaan Seri Paduka berdua disambut Menteri Pelancongan, Seni dan Budaya, Datuk Seri Tiong King Sing, Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah dan Menteri Pengangkutan Sarawak, Dato Sri Lee Kim Shin.Baginda berdua dipersembahkan dengan tarian Sambutan Selamat Datang dan menandatangani Plak Kembara Kenali Borneo.Rombongan Diraja kemudiannya bergerak ke Pusat Kraftangan Miri sebelum ke Coco Cabana Miri.

Terdahulu, Seri Paduka berdua berangkat ke Majlis Santapan Malam di Baitur Rahmah, Istana Nurul Iman, Brunei, pada Jumaat.

Istana Negara menerusi hantaran di Facebook memaklumkan, majlis dihoskan Sultan Brunei Sultan Hassanal Bolkiah dan Raja Isteri Pengiran Anak Hajah Saleha.Al-Sultan Abdullah dan Tunku Azizah berangkat ke Brunei dan bersemayam di Bandar Seri Begawan sebelum meneruskan persinggahan di Sarawak sempena Kembara Kenali Borneo. Kembara Kenali Borneo memasuki semula Sarawak menerusi Miri dan beberapa acara sambutan turut dirancang di bandar itu sebelum konvoi bergerak ke Bekenu dan Bintulu.


Insiden tumpahan cecair, PLUS buka semula laluan susur di NKVE

PETALING JAYA, 9 September - PLUS Malaysia Berhad (PLUS) membuka semula laluan susur Persimpangan Shah Alam dari Subang di Lebuhraya NKVE menghala ke arah Seafield / KLIA di Lebuhraya ELITE (Arah Selatan) pada pukul 8.30 pagi tadi.PLUS memaklumkan, laluan susur tersebut telah ditutup sementara untuk semua kenderaan bagi membolehkan kerja-kerja penyelenggaraan dan menurap semula jalan di kawasan yang terlibat dengan insiden tumpahan muatan cecair yang berlaku pada Jumaat.

"PLUS mengucapkan terima kasih atas sokongan, kerjasama dan kesabaran semua pengguna lebuh raya semasa tempoh kerja-kerja pembersihan dan turapan semula laluan dijalankan."Kerja-kerja menurap semula jalan di laluan tersebut terpaksa dilakukan bagi memastikan keselamatan pengguna ekoran kesan tumpahan cecair tersebut berpotensi untuk menyebabkan laluan menjadi licin dan membahayakan keselamatan pengguna lebuh raya," kata PLUS menerusi kenyataan.PLUS turut menasihatkan semua operator dan pemandu kenderaan berat perdagangan untuk memastikan muatan yang dibawa stabil dan sentiasa berada dalam keadaan yang baik.


JPJ sentiasa tambah baik sistem JPJeBid

KUALA LUMPUR, 9 September - Jabatan Pengangkutan Jalan (JPJ) sentiasa menambah baik sistem Bidaan Nombor Pendaftaran Kenderaan Dalam Talian (JPJeBid) dari semasa ke semasa bagi memastikan ianya mesra pengguna.Timbalan Ketua Pengarah (Perancangan dan Operasi) JPJ, Aedy Fadly Ramli berkata pihaknya sentiasa mengadakan sesi perbincangan bersama agensi berkaitan dalam usaha menambah baik sistem berkenaan.

"Kita mengucapkan terima kasih kepada orang awam yang memberi maklum balas dan teguran terhadap sistem JPJeBid ini dan kita akan cadangkan kepada Kementerian Pengangkutan untuk tindakan selanjutnya," katanya kepada pemberita selepas meninjau Op Sepadu JPJ di Plaza Tol Batu di sini, pada Jumaat.Aedy Fadly turut mengakui sistem tersebut akan mengalami gangguan apabila aliran kemasukan pengguna dalam talian tinggi terutamanya melibatkan nombor yang dibida adalah istimewa.JPJ sebelum ini menawarkan bidaan Nombor Pendaftaran Istimewa (NPI) prefiks M (hadapan) dan sufiks M (belakang) iaitu siri M_M sempena sambutan Hari Kebangsaan ke-66.


Calon PH, Suhaizan Kaiat tunai tanggungjawab di SK Seri Melati

JOHOR BAHRU, 9 September - Calon Pakatan Harapan (PH), Suhaizan Kaiat hadir ke Pusat Mengundi Sekolah Kebangsaan (SK) Seri Melati Kempas untuk menunaikan tanggungjawab sebagai pengundi pada pukul 8.53 pagi tadi.Bekas Speaker Dewan Undangan Negeri Johor itu hadir bersama isterinya, Dr. Norsham Idris yang turut mengundi di SK Seri Melati.Suhaizan yang juga Ketua Parti AMANAH Bahagian Pulai hadir memakai kemeja putih.

"Saya dan isteri undi di sini , dua-dua saluran tiga, kami sebaya," katanya ketika ditemui pemberita.Beliau selesai mengundi pada pukul 9.04 minit pagi.Kerusi Parlimen Pulai menyaksikan pertandingan tiga penjuru pada Pilihan Raya Kecil (PRK) kali ini.Beliau dicabar oleh calon Perikatan Nasional (PN), Zulkifli Jaafar yang juga Timbalan Ketua Bahagian BERSATU Pulai dan juga Calon Bebas, Samsudin Mohamad Fauzi yang merupakan Yang Dipertua Persatuan Keselamatan Pengguna Kuala Lumpur (PKPKL).


Operasi Khas Motosikal 2023, JPJ sita 1,516 motosikal dalam tempoh seminggu

IPOH, 9 September- Sebanyak 64,980 buah motosikal telah diperiksa oleh Jabatan Pengangkutan Jalan (JPJ) setakat tujuh hari pengoperasian Operasi Khas Motosikal secara besar-besaran di seluruh negara, sejak 1 September lalu.Pengarah Kanan Penguatkuasa JPJ, Datuk Lokman Jamaan berkata, daripada jumlah tersebut, 33,092 notis atas pelbagai kesalahan telah dikeluarkan di bawah Akta Pengangkutan Jalan 1987 (Akta 333). Sebanyak 1,516 buah motosikal telah disita sepanjang operasi melibatkan kesalahan seperti ubah suai ekstrem dan tiada perlindungan insuran. "Bagi motosikal-motosikal yang disita adalah kerana ubah suai secara ekstrem dan tidak mengikuti spesifikasi dan tidak boleh diubah suai kembali kepada spesifikasi asal. Maka, motosikal-motosikal ini akan diuraikan dan dilelong. Kenderaan ini atau motosikal ini tidak boleh lagi berada di atas jalan raya.Tindakan yang kita buat ini bagi memastikan kepada semua pemilik motosikal berhati-hati, tidak membuat ubah suai yang ekstrem maksudnya sehingga mengubah keadaan asal dan juga mengurangkan tahap-tahap keselamatan yang telah ditetapkan," kata Lokman kepada pemberita dalam sidang media Operasi Khas Motosikal 2023, di sini.

(Pengarah Kanan Penguatkuasa JPJ, Datuk Lokman Jamaan meninjau sejumlah motosikalyang disita dalam operasi berkenaan)

Tambah beliau, operasi akan dijalankan selama sebulan dan akan berakhir 30 September ini.


PRK Johor: 4,000 pegawai, anggota polis bertugas pastikan kelancaran mengundi esok

JOHOR BAHRU, 8 September - Seramai 4,000 pegawai dan anggota polis akan bertugas bagi memastikan kelancaran proses pengundian bagi Pilihan Raya Kecil (PRK) Parlimen Pulai dan Dewan Negeri (DUN) Simpang Jeram, esok.Ketua Polis Johor, Datuk Kamarul Zaman Mamat berkata penugasan melibatkan pemantauan dan kawalan keselamatan di semua pusat mengundi, pusat penjumlahan undi dan kawasan sekitar serta kelancaran lalu lintas.

"Setiap syif ada 15 buah kereta peronda akan berada di Pulai manakala Unit Rondaan Bermotosikal (URB) sebanyak 20 buah bergerak setiap syif, kita limpahkan penampilan Polis di kawasan Pulai," katanya.Beliau berkata demikian ketika ditemui pemberita selepas sesi taklimat bersama anggota rondaan di Pusat Latihan Marin Tampoi, di sini.Kamarul Zaman turut menasihati pengundi dan penyokong agar sentiasa mematuhi arahan Suruhanjaya Pilihan Raya (SPR) dan tidak menimbulkan sebarang kekecohan.Sebanyak 47 pusat mengundi membabitkan 294 saluran di Parlimen Pulai manakala DUN Simpang Jeram pula mempunyai sebanyak 14 pusat mengundi dengan 68 saluran.


Fahmi ucap takziah kepada keluarga penyanyi Fairuz Misran

KUALA LUMPUR, 8 September- Menteri Komunikasi dan Digital, Fahmi Fadzil merakamkan ucapan takziah kepada seluruh keluarga penyanyi Fairuz Misran, 38, yang dilaporkan meninggal dunia hari ini.

Fahmi berkongsi ucapan takziah itu menerusi satu hantaran di laman Facebook beliau.“Salam takziah buat keluarga Allahyarham Fairuz Misran yang terkenal dengan gaya Tan Sri P. Ramlee yang telah meninggal dunia hari ini.“Semoga keluarga Allahyarham tabah dengan ujian ini. Al-Fatihah,” katanya.

Allahyarham Fairuz dilaporkan rebah di kediamannya pada pukul 1.10 tengah hari tadi dan dikejarkan ke Hospital Labuan sebelum disahkan meninggal dunia pukul 1.50 tengah hari.

Berita berkaitan:Klon P. Ramlee, Fairuz Misran meninggal duniaKlon P. Ramlee, Fairuz Misran ada mengadu sakit dada sebelum pengsan - Adik ipar


Banjir: 451 penduduk di Muallim dipindahkan

(Penduduk di daerah Muallim, Perak dipindahkan ke Dewan Orang Ramai Kampung Chinggongkerana banjir kilat)

MUALLIM, 8 September- Sebuah Pusat Pemindahan Sementara (PPS) dibuka di daerah Muallim, Perak ekoran kejadian banjir kilat yang berlaku malam tadi.Seramai 451 penduduk daripada 87 keluarga ditempatkan di Dewan Orang Ramai Kampung Chinggong, Hulu Bernam Timor.Sekreteriat Jawatankuasa Pengurusan Bencana Daerah berkata, penduduk yang dipindahkan terdiri daripada 145 lelaki, 140 perempuan dan 166 kanak-kanak.Hujan lebat berterusan selama dua jam menyebabkan air Sungai Behrang melimpah ke kawasan kediaman penduduk di Kampung Chinggong.Ketika ini, kerja-kerja pemindahan penduduk masih dijalankan oleh pihak berkuasa.

(Penduduk terjejas banjir di Dewan Orang Ramai Kampung Chinggong)


Dua beranak di Ipoh cedera, kereta dihempap pokok tumbang

IPOH, 8 September- Dua beranak cedera selepas kereta dinaiki mereka dihempap pokok tumbang di Laluan Lapangan Permata 1, Taman Song Choon, di sini, petang tadi.Ibu dan anak tersebut masing-masing berusia 47 dan 14 tahun.Penolong Pengarah Bahagian Operasi Jabatan Bomba dan Penyelamat (JBPM) Perak, Sabarozi Nor Ahmad, mengesahkan pihaknya menerima panggilan mengenai kejadian pada pukul 3.01 petang.Sebatang pokok telah tumbang dan menghempap sebuah kereta dalam keadaan bergerak.Kejadian tersebut menyebabkan kedua-dua mangsa yang berada dalam kenderaan berkenaan tersepit.Mangsa mengalami kecederaan ringan dan dihantar ke hospital untuk tindakan lanjut.


FINAS dan KOFIC sepakat perkukuh kerjasama - Fahmi

KUALA LUMPUR, 8 September- Perbadanan Kemajuan Filem Nasional Malaysia (FINAS) dan Korean Film Council (KOFIC) bersepakat memperkukuh kerjasama antara satu sama lain.Menteri Komunikasi dan Digital, Fahmi Fadzil mengesahkan perkara itu ketika melakukan lawatan kerja ke KOFIC di Korea Selatan."Pagi tadi, saya meneruskan lawatan kerja ke Korean Film Council (KOFIC), Korea Selatan. Delegasi kami telah disambut oleh Pengerusi KOFIC, Park Kiyong. Pengerusi FINAS Malaysia, Datuk Kamil Othman turut hadir."Dalam pertemuan tadi, kami berbincang tentang kerjasama yang boleh disepakati dan diperkukuh di antara kedua-dua perbadanan," kata Fahmi menerusi Facebooknya.Beliau berkata, Malaysia perlu menjadikan pencapaian luar biasa KOFIC dan industri filem Korea sebagai teladan."Tahun lepas sahaja, kutipan yang diraih menerusi filem Korea Selatan mencecah hampir RM7 bilion," katanya.Dalam masa sama, Fahmi turut melawat ke pusat animasi Korean Academic of Film Art (KAFA) yang dimiliki oleh KOFIC.KAFA ditubuhkan untuk melahirkan generasi muda dalam bidang seni dan animasi."Saya yakin, melalui kerjasama antarabangsa dan perkongsian kepakaran, industri filem Malaysia boleh direformasi," katanya.


Program E-Juwita: Perhebat usahawan wanita dalam bidang digital

(Datuk Seri Saarani merasmikan Program E Jualan Wanita (E-Juwita) Negeri Perak di Lenggong hari ini)

LENGGONG, 8 September- Kerajaan Perak akan memperbanyakkan inisiatif rentas portfolio Ahli Majlis Mesyuarat Kerajaan Negeri (Exco) untuk memberi manfaat kepada rakyat.Antaranya Program E Jualan Wanita (E-Juwita) dengan kerjasama Pembangunan Wanita, Keluarga, Kebajikan Masyarakat, Pembangunan Usahawan dan Koperasi dengan portfolio Komunikasi, Multimedia dan Pertubuhan Bukan Kerajaan (NGO).Menteri Besar, Datuk Seri Saarani Mohamad berkata, program itu bertujuan membangunkan usahawan wanita dalam bidang digital melibatkan penggunaan 24 Pusat Ekonomi Digital (PEDi) membabitkan 720 usahawan terpilih."Portfolio Yang Berhormat Salbiah sedang berusaha keras untuk mendigitalkan usahawan wanita tapi nak digital dia perlukan internet sebab itu kita mendapat sokongan daripada portfolio komunikasi dan multimedia. Ini adalah sinonim atau 'in line' dengan Pelan Perak Sejahtera 2030 yang kita sebut digital ekonomi," katanya pada sidang media selepas merasmikan Program E Jualan Wanita (E-Juwita) Negeri Perak di sini hari ini.

(Menteri Besar Perak, Datuk Seri Saarani Mohamad)

Hadir sama, Pengerusi Jawatankuasa Pembangunan Wanita, Keluarga, Kebajikan Masyarakat, Pembangunan Usahawan dan Koperasi negeri, Salbiah Mohamed dan Pengerusi Jawatankuasa Komunikasi, Multimedia dan NGO negeri Mohd Azlan Helmi. Katanya, usahawan wanita yang berminat menyertai program berkenaan boleh melayari laman Facebook Sekretariat Pembangunan Usahawan (STeP) dan Wanita Perak bagi mendapatkan maklumat lanjut.“Program ini akan menggunakan kaedah hands on iaitu peserta akan dibimbing oleh tenaga pengajar terlatih.“Antara modul yang akan diterapkan melalui program ini ialah Business Model Canvas (BMC), penjenamaan dan pembungkusan, kandungan pemasaran serta hak cipta dan penjenamaan,” katanya.Dalam perkembangan lain, Saarani memaklumkan sebanyak 92 daripada 206 menara telekomunikasi di bawah pelan Jalinan Digital Negara (Jendela) telah siap dibina sepenuhnya di Perak hingga Julai tahun ini. Ujarnya, ia perkembangan yang positif selain mampu memberi nilai tambah khususnya dalam menyediakan capaian jalur lebar terbaik kepada masyarakat.“Hasil daripada pelaksanaan atau pembinaan menara ini, status liputan 4G di Perak sehingga suku kedua 2023 telah mencapai tahap 97.35 peratus.“Kita juga sasarkan sebanyak 105 menara telekomunikasi akan dibina sepenuhnya menjelang hujung tahun ini dengan kerjasama Suruhanjaya Komunikasi dan Multimedia Malaysia (MCMC) dan beberapa pihak lain yang berkepentingan,” katanya.


Kerajaan Perpaduan 'buta warna' dalam bantu rakyat ditimpa bencana

JOHOR BAHRU, 8 September- Kerajaan Perpaduan 'buta warna' dalam membantu rakyat yang ditimpa bencana walaupun di negeri pembangkang.

Timbalan Perdana Menteri, Datuk Seri Dr Ahmad Zahid Hamidi berkata, ia dibuat atas rasa tanggungjawab dan fungsi kerajaan dalam membantu rakyat. "Sebab kami di dalam Kerajaan Perpaduan ini 'buta warna'. We are color blind. Tidak kira parti apapun, tidak kira kerajaan manapun, (tetapi) sebab atas nama pertanggungjawaban dan kemanusiaan, kami turun, tidak kira masa, tidak kira tempat (dan) tidak kira negeri," katanya ketika berucap selepas melancarkan Madani Siaga Peringkat Negeri Johor di PPR Melana Indah 2, di sini.Justeru, Madani Siaga dilancarkan kerajaan hari ini sebagai usaha memperkasa siap siaga awam dan menggalakkan penyertaan rakyat dalam kesukarelawanan. Ahmad Zahid berkata, kerajaan memandang serius isu bencana, kecemasan dan krisis di seluruh negara.

(Ahmad Zahid Hamidi dalam pelancaran Madani Siaga Peringkat Negeri Johordi PPR Melana Indah 2, Johor Bahru, Johor)


Klon P. Ramlee, Fairuz Misran ada mengadu sakit dada sebelum pengsan - Adik ipar

KUALA LUMPUR, 8 September- Penyanyi, Fairuz Misran, 38, yang memiliki wajah seiras Seniman Agung, Allahyarham Tan Sri P. Ramlee yang meninggal dunia hari ini, dilapor sudah seminggu merasa sakit di dada.Adik ipar Allahyarham, Mohd Farhan Mulyadiy berkata, Fairuz tiba-tiba mengadu sakit dada selepas selesai mandi sebelum rebah dan pengsan."Arwah pernah bagitahu kami dia ada sakit-sakit (dada) dalam seminggu lebih, tetapi dia tidak mahu pergi ke hospital sebab dia mahu pergi hospital di Kota Kinabalu."Masa kejadian tadi, dia baru lepas mandi, tiba-tiba sakit dada dan pengsan. Bila pengsan, di bawa ke hospital dan meninggal dunia dalam perjalanan," katanya ketika ditemui media di pekarangan Hospital Labuan.Mohd Farhan turut menyifatkan abang iparnya itu seorang yang baik dan ringan tulang."Arwah seorang yang baik dengan orang. Dia sakit pun tidak tunjuk dengan orang lain, dia ringan tulang, suka bantu orang."Arwah belum ada anak, sudah berkahwin dalam 14 tahun," katanya.Allahyarham Fairuz rebah di kediamannya pada pukul 1.10 tengah hari tadi dan dikejarkan ke Hospital Labuan sebelum disahkan meninggal dunia pukul 1.50 tengah hari.Sementara itu, ibu saudara Allahyarham, Noraini Japtin memaklumkan, mereka sekeluarga amat berdukacita dengan pemergian Fairuz yang disifatkan secara mengejut."Arwah ada maklumkan dia sakit dada, pening dan lemas (tidak selesa), tetapi tidak seteruk yang kami sangka."Dia terlampau baik, banyak beri sumbangan untuk keluarga, ada ahli keluarga yang sakit dia beri sumbangan juga."Semalam, sempat lagi dia jalan-jalan dengan kawan, minum dengan kawan."(Tetapi) tengah hari tadi, dalam pukul 12.45 tengah hari, dia macam sesak nafas," katanya.Juara Bintang P. Ramlee peringkat kebangasaan 2012 itu dikenali dengan gelaran 'klon' P. Ramlee kerana memiliki rupa paras dan suara mirip seniman berkenaan.

(Jenazah Fairuz Misran di Hospital Labuan)

Berita berkaitan: Klon P. Ramlee, Fairuz Misran meninggal dunia


Usahawan wanita perlu dapat pinjaman kewangan lebih besar- Ahmad Zahid

(Ahmad Zahid bersama Pengerusi RISDA yang juga Ahli Parlimen Parit Sulong Datuk Seri Dr Noraini Ahmad pada Karnival Usahawan Wanita di MRSM Batu Pahat, hari ini)

BATU PAHAT, 8 September- Institusi perbankan dan kementerian berkaitan digesa memberi lebih kepercayaan kepada usahawan wanita dengan cara mempermudahkan mereka memperoleh pinjaman kewangan yang lebih besar.Timbalan Perdana Menteri, Datuk Seri Dr Ahmad Zahid Hamidi berkata ini memandangkan usahawan wanita dilihat memiliki nilai kebolehpercayaan yang tinggi dalam membayar balik pinjaman mereka berbanding lelaki. "Saya minta institusi kewangan atau Kementerian Pembangunan Usahawan dan Koperasi termasuk KKDW beri keutamaan kepada wanita untuk dapat pinjaman kerana mereka ini boleh dipercayai.“Contohnya Amanah Ikhtiar Malaysia (AIM), kadar pembayaran yang dibuat peminjam wanita melebihi peminjam lelaki. Ini terbukti apabila AIM dapat mengutip 99.8 peratus pinjaman daripada peminjam wanita," katanya.

(Datuk Seri Dr Ahmad Zahid Hamidi ketika merasmikan Karnival Usahawan Wanita di MRSM Batu Pahat)

Ahmad Zahid yang juga Menteri Kemajuan Desa dan Wilayah ketika berucap merasmikan Karnival Usahawan Wanita di MRSM Batu Pahat, hari ini. Turut hadir Pengerusi Pihak Berkuasa Kemajuan Pekebun Kecil Perusahaan Getah (RISDA) yang juga Ahli Parlimen Parit Sulong Datuk Seri Dr Noraini Ahmad.Tambah beliau, seramai 150,000 usahawan baharu wanita di seluruh negara disasarkan dapat dilatih dalam pelbagai bidang dalam usaha membantu dan meningkatkan pendapatan golongan itu. Ujarnya, usaha itu akan diglembeng bersama agensi-agensi berkaitan termasuk pihak RISDA.“Bagi wujudkan lebih ramai usahawan, jangan terikat kepada hanya sesebuah kementerian sahaja, memang kita ada Kementerian Pembangunan Usahawan dan Koperasi, tetapi banyak lagi kementerian terlibat secara langsung dan tidak langsung dalam melahirkan usahawan,” katanya. Sebagai Pengerusi Majlis Halal Malaysia, Ahmad Zahid berkata beliau melihat potensi besar dalam industri halal dengan pasaran luar negara mencecah USD 1.3 trilion, satu peluang yang perlu direbut oleh usahawan wanita di negara ini. Katanya kerajaan sentiasa memberikan sokongan kepada mereka yang mahu terlibat dalam industri halal, misalnya dengan program latihan profesional sijil halal oleh Halal Development Corporation ketika ini.


Pemuda maut dalam perjalanan hadiri Himpunan Motosikal RXZ Members

(Keadaan motosikal mangsa kemalangan maut di Kilometer 255.8 LPT2, selepas Plaza Tol Jabor, pagi tadi)

KEMAMAN, 8 September – Seorang pemuda maut selepas terbabit dalam satu kemalangan di Kilometer 255.8 Lebuhraya Pantai Timur 2 (LPT2), selepas Plaza Tol Jabor, di sini, pagi tadi. Dalam kejadian kira-kira pukul 11 pagi, mangsa, Muhammad Luqman Misnan, 30, yang berasal dari Telok Panglima Garang, Selangor, meninggal dunia di lokasi kejadian ekoran cedera parah di bahagian kepala. Sebelum kejadian, mangsa bersama dua lagi rakannya dikatakan sedang dalam perjalanan untuk menghadiri Himpunan Motosikal RXZ Members 5.0 di Kuala Terengganu. Kemalangan maut itu turut melibatkan dua lagi penunggang Yamaha RXZ yang juga dalam perjalanan menyertai program himpunan RXZ tersebut. Bagaimanapun, dua lagi penunggang Yamaha RXZ, iaitu Aswade Ahmad, 36, dari Triang, Pahang, mengalami patah tangan kiri dan kaki kanan, manakala Harry Aizam Hanafiah, 35, dari Kuala Pilah, Negeri Sembilan patah tangan kiri. Ketua Polis Daerah Kemaman , Superintendan Hanyan Ramlan berkata, ketika kejadian semua mangsa sedang dalam perjalanan ke Gong Badak, Kuala Terengganu. “Siasatan awal mendapati kemalangan berlaku apabila motosikal yang ditunggang Muhammad Luqman tiba-tiba hilang kawalan dan telah melanggar dua lagi penunggang lain yang berhenti di bahu kiri jalan. “Impak pelanggaran itu menyebabkan motosikal mangsa terseret sejauh 37.5 meter dan mangsa meninggal di lokasi kejadian,” katanya. Dua penunggang yang tercedera dikejarkan ke Hospital Tengku Ampuan Afzan (HTAA) Kuantan untuk menerima rawatan.Mayat mangsa kemudiannya telah dibawa ke Unit Forensik Hospital Kemaman untuk tindakan lanjut.Kes disiasat di bawah Seksyen 41(1) Akta Pengangkutan Jalan 1987.

(Mayat mangsa dibawa ke Unit Forensik Hospital Kemaman untuk tindakan lanjut)


Saya tiada hak buat ulasan, tanya Peguam Negara - Ahmad Zahid

(Ahmad Zahid Hamidi pada sidang media Program Perasmian Karnival Usahawan Wanita di MRSM Batu Pahat hari ini/ BERNAMA)

BATU PAHAT, 8 September- Timbalan Perdana Menteri Datuk Seri Dr Ahmad Zahid Hamidi memberi kepercayaan kepada Peguam Negara yang baharu dan pasukan pendakwa raya untuk memberi penjelasan berhubung keputusan Mahkamah Tinggi melepas tanpa membebaskannya (DNAA) dalam kes membabitkan dana Yayasan Akalbudi.  Ahmad Zahid yang juga Presiden UMNO berkata sebagai orang yang terlibat dalam kes berkenaan, beliau tidak mempunyai hak untuk membuat ulasan mengenainya. “Tanya Peguam Negara kerana Peguam Negara telah wakilkan kepada pendakwa raya untuk menyatakan 11 fakta di mahkamah, jadi saya sebagai orang terlibat tidak ada hak untuk memberikan ulasan,” katanya.“Saya beri kepercayaan kepada Peguam Negara yang baharu (dilantik Rabu lepas) dan pihak DPP untuk membuat penjelasan, jika perlu penjelasan itu dibuat, tetapi 11 fakta yang telah dikemuka di Mahkamah Tinggi di Kuala Lumpur itu bagi saya telah memadai kerana mahkamah telah buat keputusan,” tambahnya.Beliau berkata demikian kepada pemberita selepas merasmikan Karnival Usahawan Wanita di MRSM Batu Pahat, hari ini yang turut dihadiri Pengerusi Pihak Berkuasa Kemajuan Pekebun Kecil Perusahaan Getah (RISDA) yang juga Ahli Parlimen Parit Sulong Datuk Seri Dr Noraini Ahmad. Isnin lepas, Mahkamah Tinggi Kuala Lumpur memutuskan untuk melepas tanpa membebaskan Ahmad Zahid daripada semua pertuduhan pecah amanah jenayah, rasuah dan pengubahan wang haram berkaitan dengan dana Yayasan Akalbudi yang dihadapinya.

Hakim Datuk Collin Lawrence Sequerah membuat keputusan itu selepas mendengar 11 alasan yang dikemukakan oleh Timbalan Pendakwa Raya Datuk Mohd Dusuki Mokhtar untuk menghentikan prosiding kes berkenaan.Diminta mengulas laporan media mengenai kenyataan Menteri Besar Kedah Datuk Seri Muhammad Sanusi Md Nor yang mendakwa wujud tangan ghaib  dalam kes berkenaan, Ahmad Zahid meminta beliau untuk fokus kepada tugasnya bagi membangunkan negeri berkenaan dan tidak hanya berjanji kosong. “Tangan ghaib mungkin ada di Kedah tapi tidak ada di Johor, saya harap dia jalankan tugas sebaiknya untuk selesaikan masalah rakyat di Kedah dan fokus kepada tugas beliau untuk bangunkan negeri bukan hanya janji kosong pada pilihan raya yang lepas,” katanya. Sementara itu Ahmad Zahid berkata beliau sedia untuk disiasat polis di bawah Akta Suruhanjaya Pilihan Raya (SPR) sekiranya beliau melakukan kesalahan dalam ucapannya baru-baru ini sempena program lawatan ke Projek Perumahan Rakyat (PPR), Melana Indah Fasa 1, Johor Bahru, Ahad lepas.“Saya bukan calon, saya boleh kempen untuk calon disukai dan saya harap polis buat siasatan di bawah Akta SPR. Saya rasa tiada kesalahan kerana sebagai menteri bertanggungjawab dalam soal kemajuan desa dan wilayah, saya mempunyai kemampuan dan tangggungjawab memberikan sesuatu yang baik,” katanya. Semalam Gabungan Pilihan Raya Bersih dan Adil (Bersih), membuat laporan polis berhubung ucapan didakwa berbaur sogokan daripada Ahmad Zahid sempena program lawatan ke Projek Perumahan Rakyat (PPR), Melana Indah Fasa 1, Ahad lepas.Semalam Pengerusi Bersih Thomas Fan, berkata ucapan Ahmad Zahid dilihat seperti cuba mempengaruhi pengundi khususnya di Parlimen Pulai apabila mengatakan projek penambahbaikan PPR itu akan diteliti dan diluluskan dengan syarat calon Pakatan Harapan (PH) perlu memenangi Pilihan Raya Kecil (PRK) Pulai. - BERNAMA  \


Bilangan penganggur terus menurun, 579,200 orang pada Julai

KUALA LUMPUR, 8 September- Bilangan penganggur terus menurun kepada 579,200 orang pada Julai tahun ini dengan mencatatkan kadar pengangguran 3.4 peratus.Jabatan Perangkaan memaklumkan pasaran buruh dilihat berkembang secara sederhana, merekodkan bilangan penduduk bekerja yang semakin meningkat.Justeru, bilangan tenaga buruh pada Julai 2023 naik kepada 16.91 juta orang berbanding 16.89 juta orang pada Jun tahun sama. Sektor perkhidmatan terus mencatatkan peningkatan dalam bilangan penduduk bekerja, terutama aktiviti perkhidmatan makanan dan minuman, perdagangan borong dan runcit serta pendidikan.Kadar pengangguran bagi belia berumur 15 hingga 24 tahun menurun kepada 10.9 peratus dengan bilangan penganggur belia seramai 311,200 orang.


Jenazah Tunku Ampuan Najihah disemadikan di Makam Diraja Istana Seri Menanti

(Tunku Ampuan Najihah Almarhum Tunku Besar Burhanuddin selamat disemadikandi Makam Diraja Istana Seri Menanti, Negeri Sembilan)

SERI MENANTI, 8 September- Jenazah bekas Tunku Ampuan Negeri Sembilan, Tunku Ampuan Najihah Almarhum Tunku Besar Burhanuddin selamat disemadikan di Makam Diraja Istana Seri Menanti, petang tadi.Almarhumah Tunku Ampuan Najihah mangkat pada usia 100 tahun di Hospital Cardiac Vascular Sentral Kuala Lumpur di ibu negara pada pukul 6.53 pagi tadi.

Almarhumah juga merupakan Raja Permaisuri Agong kepada Yang di-Pertuan Agong ke-10, Almarhum Tuanku Ja'afar Tuanku Abdul Rahman.Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir berangkat tiba di Istana Besar Seri Menanti pada pada pukul 3.48 petang bagi memberi penghormatan terakhir kepada jenazah Almarhumah Tunku Ampuan Najihah.Berangkat sama, Tunku Ampuan Besar Negeri Sembilan, Tuanku Aishah Rohani Tengku Besar Mahmud serta anakanda, Tunku Zain Al -Abidin Ibni Tuanku Muhriz.

Anakanda Almarhumah Tunku Ampuan Najiha iaitu Tunku Datuk Seri Utama Naquiyuddin ibni Almarhum Tuanku Ja'afar turut sama berangkat bagi memberi penghormatan terakhir kepada ibundanya.

Sementara itu, antara pemimpin yang hadir memberi penghormatan terakhir ialah isteri Perdana Menteri, Datuk Seri Dr Wan Azizah Wan Ismail, Menteri Pertahanan, Datuk Seri Mohamad Hasan serta Yang Dipertua Negeri Melaka, Tun Mohd Ali Rustam dan beberapa barisan Ahli Dewan Undangan Negeri (DUN) Negeri Sembilan.


PUTRAJAYA, 8 September- Sebanyak 222 projek perumahan 'sakit' swasta berjaya dipulihkan sehingga menerima Sijil Perakuan Siap dan Pematuhan atau bertukar ke status lancar sehingga 31 Julai lalu.Nilai pembangunan kasar (GDV) bagi keseluruhan projek terbabit pula adalah sebanyak RM20.61 bilion.Timbalan Menteri Pembangunan Kerajaan Tempatan, Akmal Nasrullah Mohd Nasir berkata, bagi tempoh 1 hingga 31 Julai 2023, sebanyak 44 projek berjaya dipulihkan dengan nilai GDV mencecah RM3.14 bilion.Pasukan Petugas Projek Perumahan Swasta Sakit dan Terbengkalai (TFST) turut mengenal pasti punca utama projek perumahan sakit dan terbengkalai bagi menyelesaikan isu tersebut. "Sepanjang 'task force' (TFST) memainkan peranan untuk melihat secara terperinci projek lewat, sakit dan terbengkalai, ramai yang bertanya soal punca, keadaan, (dan) apa yang menjadi penyebab dan sebagainya."Perkara ini memang untuk peringkat 'task force' kita meletakkan kepada dua kategori besar."(Pertama) yang kita anggap ataupun letakkan sebagai masalah dalaman dan kedua adalah soal masalah luaran," katanya pada Sidang Media Pasukan TFST di sini.Sementara itu, Akmal yang juga pengerusi pasukan TFST berkata, pihaknya bersedia bertindak sebagai jurucakap bagi mewakili pembeli teraniaya. Justeru, syarikat pemaju perumahan digesa melaksanakan setiap projek perumahan secara saksama, bertanggungjawab, serta mematuhi Akta Pemajuan Perumahan (Kawalan dan Pelesenan) 1966 [Akta 118].Pada masa sama, tidak menganiaya pembeli dengan membangunkan projek perumahan yang tidak mengikut spesifikasi sepertimana terkandung dalam surat perjanjian."Kepada pihak pemaju di luar sana, jangan meletakkan perkara ini membebankan pembeli. Jangan aniaya pembeli yang sebenarnya menunggu lama."Jangan buat projek rumah itu tidak mencapai 'standard' yang kamu bersetuju di awal perjanjian. Bila berlaku kejadian tersebut, yang jadi mangsa adalah pembeli."Kementerian ataupun kerajaan meletakkan pembeli sebagai keutamaan. Kita nak 'bercakap' bagi pihak pembeli (teraniaya) untuk memastikan keadilan itu tercapai," katanya.Sekiranya berlaku sebarang perlanggaran, pemaju boleh dikenakan tindakan mengikut akta 118; berhubungkait Tempoh Tanggungan Kerosakan.Jelas beliau, TFST turut mengenal pasti keperluan untuk mengemas kini peraturan sedia ada serta mewujudkan ekosistem yang positif bagi penyelesaian jangka panjang berhubung projek perumahan seumpamanya.


52 nelayan terima bantuan peralatan tangkap ikan

(Majlis Rahmah Mesra MADANI Pengerusi LKIM bersama Nelayan di kawasan Jeti Nelayan Parit Jawa, Muar)

MUAR, 8 September- Seramai 52 nelayan termasuk nelayan B40 daripada Persatuan Nelayan Kawasan (PNK) Muar menerima pelbagai bantuan Peralatan Penangkapan Ikan.Bantuan menerusi Program Peningkatan Pendapatan yang diserahkan oleh Lembaga Kemajuan Ikan Malaysia (LKIM) ini termasuk Enjin Bot, Tong Fiber 100 Liter serta jaring ikan dan udang.Pengerusi LKIM, Muhammad Faiz Fadzil berkata selain meningkatkan pendapatan nelayan B40, bantuan bertujuan meningkatkan kecekapan dan kemahiran nelayan."Jadi itu semua antara usaha-usaha yang kita galakkan mereka untuk terlibat secara langsung memastikan mereka ini mendapat pendapatan yang lebih untuk mereka keluar daripada B40. Jadi pokoknya mereka perlu ada tekad dan juga minat untuk terlibat dalam perniagaan hiliran dan kita akan berikan apa juga bantuan sama ada nasihat, tunjuk ajar dan juga bantuan modal pada mereka untuk aktif dalam bidang hiliran ini," katanya.

Beliau ditemui selepas hadir dalam Majlis Rahmah Mesra MADANI Pengerusi LKIM bersama Nelayan dan melawat di kawasan Jeti Nelayan Parit Jawa, Muar.Turut diluluskan peruntukan sejumlah RM20,000 bagi membaik pulih titian yang uzur di Jeti Nelayan Parit Jawa."Selaku pengerusi juga telah mengajukan beberapa permohonan kepada beliau di mana hasrat beliau meluluskan serta merta sebagai contoh pada pagi ini bagi baik pulih jeti (titi minyak), alhamdulillah di diizinkan. Yang berhormat dah meluluskan serta-merta dan kami akan gunakanlah setiap apa yang telah diberikan dengan sewajarnya," kata Pengerusi PNK Muar, Mohd Nur Hakim Simon.


Laporan runtuhan batu kapur di Perak siap dalam tempoh sebulan

(Lokasi kejadian runtuhan batu kapur yang menimpa pekerja kuari di Keramat Pulai dekat Simpang Pulai)

IPOH, 8 September- Laporan penuh kejadian runtuhan batu kapur yang mengorbankan seorang pemandu jengkaut di sebuah tapak kuari di Keramat Pulai dekat Simpang Pulai, Selasa lalu dijangka siap dalam tempoh sebulan.Exco Sumber Manusia, Kesihatan, Hal Ehwal Masyarakat India dan Integrasi Perak, A Sivanesan berkata siasatan awal mendapati, syarikat terlibat mematuhi kesemua prosedur operasi standard (SOP) ditetapkan bagi kerja-kerja pengoperasian kuari. "Apa yang boleh kita rumuskan ialah kenapa mangsa itu apabila datang ke tempat selamat balik ke 'excavator' jadi tidak ada arahan untuk dia balik namun yang demikian kita akan dapat semuanya dalam laporan penuh apabila disiapkan jadi buat masa ini kita tidak dapat tentukan siapa yang cuai di sini."Berdasarkan laporan ini, SOP dipatuhi dengan amaran awal diberikan kepada pekerja," katanya ketika melawat lokasi kejadian di sini pada Jumaat.

(Exco Sumber Manusia, Kesihatan, Hal Ehwal Masyarakat India dan Integrasi Perak, A Sivanesan)

Hadir sama Pengarah Jabatan Keselamatan dan Kesihatan Pekerjaan (JKKP) Perak, Dr Rabaayah Daud.Menurut A Sivanesan, terdapat 63 kuari beroperasi di seluruh negeri dengan sembilan kejadian maut dilaporkan dalam tempoh tujuh tahun.Pada Selasa lalu, seorang lelaki warga Pakistan, Sohail Sajjad, 36 tahun maut akibat kecederaan parah selepas ditimpa runtuhan batu ketika menjalankan kerja-kerja memindahkan batu kuari.Dalam kejadian sekitar jam 10.30 pagi itu, mangsa dipercayai berpatah balik untuk mengambil barang yang tertinggal di dalam jengkaut tersebut.Lokasi kejadian itu berlaku di bukit yang sama dengan jarak kira-kira tiga kilometer dalam insiden runtuhan mengorbankan dua warga tempatan pada 8 Mac tahun lalu.Dua mangsa warga tempatan maut selepas tertimbus dalam insiden runtuhan batu kuari sebelum dijumpai enam bulan kemudian berikutan penemuan cebisan tulang rangka dan bangkai jengkaut.


Klon P. Ramlee, Fairuz Misran meninggal dunia

KUALA LUMPUR, 8 September- Penyanyi, Fairuz Misran yang memiliki wajah seiras Seniman Agung, Allahyarham Tan Sri P. Ramlee meninggal dunia, hari ini.Allahyarham Fairuz dilaporkan rebah di kediamannya pada pukul 1.10 tengah hari tadi dan dikejarkan ke Hospital Labuan sebelum disahkan meninggal dunia pukul 1.50 tengah hari.Pemergian Fairuz, 38, turut disahkan oleh ahli keluarganya, Ruzaidi Misran menerusi perkongsian di Facebook.

"Menerima perkhabaran sedih bahawa adik yang disayangi Fairuz Misran telah kembali ke Rahmatullah baru sebentar tadi. Mohon semua agar mendoakan dan sedekahkan Alfatihah buat Allahyarham.

"Semoga rohnya dicucuri rahmat dan diletakkan dalam kalangan orang yang beriman. Al Fatihah," katanya.Fairuz dilahirkan di Sandakan, Sabah dan dibesarkan di Papar sebelum menetap di Kampung Pantai, Labuan.Juara Bintang P. Ramlee peringkat kebangasaan 2012 itu dikenali dengan gelaran 'klon' P. Ramlee kerana memiliki rupa paras dan suara mirip seniman berkenaan.

Berita berkaitan:Klon P. Ramlee, Fairuz Misran ada mengadu sakit dada sebelum pengsan - Adik ipar


Lepas tanpa bebas Ahmad Zahid: Tiada sebarang arahan kepada Peguam Negara - PM

KUALA LUMPUR, 8 September- Perdana Menteri, Datuk Seri Anwar Ibrahim menegaskan beliau tidak pernah campur tangan dan memberi arahan kepada Peguam Negara, Tan Sri Idrus Harun dalam keputusan melepas tanpa membebaskan (DNAA) Presiden UMNO, Datuk Seri Dr Ahmad Zahid Hamidi daripada 47 pertuduhan membabitkan dana Yayasan Akalbudi.Tegasnya, jika beliau mempunyai kuasa untuk menangguhkan keputusan mahkamah, beliau tentunya akan mengarahkan pembebasan itu hanya dibuat selepas selesai semua pilihan raya."Saya nak jelaskan bahawa tidak ada arahan kepada Peguam Negara. Dia terlibat dalam meneruskan pendakwaan, kemudian dia baca dokumen bocor yang ditulis oleh Jabatan Peguam Negara yang menyatakan tidak bersetuju dengan pendakwaan. Dia juga lihat beberapa fakta baharu 200 halaman yang dikemukakan."Tentunya saya sebagai Perdana Menteri, saya tahu kesan dan tuduhan yang akan dilemparkan (susulan keputusan itu), (malah) saya terpaksa tanya panjang kepada Peguam Negara kenapa keputusannya begitu, kenapa sekarang?"Jadi kalau ikut tanya saya, kalau saya ada kuasa, saya nak tangguh. Sebab apa? Saya nak lepaskan dahulu semua pilihan raya," katanya kepada pemberita di Masjid Jamek Sri Petaling, di sini.Terdahulu, Anwar menunaikan solat Jumaat di masjid terbabit bersama lebih 2,000 jemaah.Beliau mendengar khutbah bertajuk "Derma Organ untuk Kesejahteraan Manusia" yang disampaikan oleh Khatib, Maulana Airy Abdullah yang turut mengimamkan solat Jumaat.

(Anwar Ibrahim (dua kiri) menunaikan solat Jumaat di Masjid Jamek Sri Petalingdi Kuala Lumpur)

Berita berkaitan:Ahmad Zahid lepas tanpa bebas 47 tuduhanKeputusan 'lepas tanpa bebas' Ahmad Zahid tidak jejas PRK JohorKebenaran terserlah, Ahmad Zahid mangsa pendakwaan politik – Setiausaha Agung UMNODNAA kepada Ahmad Zahid budi bicara peguam negara, diputuskan mahkamahTiada campur tangan dalam kes Zahid - PM


Agong, Raja Permaisuri berangkat ke Brunei sebelum teruskan pengembaraan di Sarawak

(Yang di-Pertuan Agong dan Raja Permaisuri Agong tiba di Brunei melalui Pos Kawalan Imigresen Labu Temburong, malam tadi/ FB Istana Negara)

MIRI, 8 September- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Brunei, selepas singgah di Lawas, Sarawak malam tadi.Dalam satu kenyataan Istana Negara memaklumkan keberangkatan tiba Seri Paduka berdua disambut Putera Mahkota Brunei Pengiran Muda Mahkota Al-Muhtadee Billah Ibni Sultan Hassanal Bolkiah serta isteri, Pengiran Anak Isteri Pengiran Anak Sarah Pengiran Salleh Ab Rahaman.Al-Sultan Abdullah dan Tunku Azizah berangkat tiba di hotel penginapan di Bandar Seri Begawan, Brunei pada 11.20 malam selepas melalui Pos Kawalan Imigresen Labu Temburong, Lawas.Turut hadir menyambut keberangkatan pasangan diraja itu ialah Menteri Hal Ehwal Dalam Negeri Brunei Datuk Seri Setia Awang Ahmaddin Abdul Rahman dan Menteri Pembangunan negara itu Datuk Seri Setia Awang Muhammad Juanda Abdul Rasyid.Seri Paduka berdua bersemayam di Bandar Seri Begawan sebelum menyambung Kembara Kenali Borneo ke bandar raya Miri, esok.

(Keberangkatan Al-Sultan Abdullah disambut  Putera Mahkota Brunei Pengiran Muda Mahkota Al-Muhtadee Billah/ FB Istana Negara)

Kembara Kenali Borneo akan memasuki semula Sarawak menerusi Miri dan beberapa acara sambutan turut dirancang sebelum bergerak ke Bekenu dan Bintulu pada keesokannya.Ia melibatkan persinggahan di Sibu, Sri Aman dan Kuching sebelum dilengkapkan dengan perjalanan ke Telok Melano, Lundu di selatan Sarawak pada 13 September ini.Kembara Kenali Borneo yang bertujuan merealisasikan impian Al-Sultan Abdullah dan Tunku Azizah mendekati rakyat Sabah dan Sarawak, telah mengakhiri pengembaraan di Sabah semalam yang bermula pada 3 September lalu.Pengembaraan selama 11 hari itu melibatkan jarak perjalanan sejauh 2,154 kilometer dengan menelusuri Lebuhraya Pan Borneo yang menghubungkan Sabah, Sarawak serta Brunei.


Nahas 6 beranak: PM beri sumbangan peribadi kepada Abdurrahman

KUALA LUMPUR, 8 September- Perdana Menteri, Datuk Seri Anwar Ibrahim menyampaikan sumbangan peribadi kepada remaja lelaki yang kehilangan ibu bapa dan empat adik-beradiknya dalam kemalangan di Kilometer 5, Jalan Segamat-Kuantan, Jumaat lepas.Sumbangan kepada Abdurrahman Amir Ruddin, 19, diserahkan oleh Setiausaha Politik beliau, Ahmad Farhan Fauzi bagi meredakan ujian dan beban yang dihadapi remaja itu."Semalam, Setiausaha Politik saya, saudara Ahmad Farhan Fauzi mengunjungi adik Rahman yang baru kehilangan seluruh ahli keluarganya tatkala terlibat dalam satu kemalangan jalanraya di Jalan Segamat-Kuantan pada Jumaat yang lepas."Lebih malang adiknya, saudara Abdullah kini dirawat di Unit Rawatan Rapi di Hospital Segamat, Johor. "Saudara Farhan turut menyampaikan sumbangan dari pihak saya bagi mereda ujian dan beban yang ditanggung Rahman," kata Anwar menerusi Facebooknya.Beliau turut mengajak orang ramai agar mendoakan Abdurrahman kekal kuat semangat dan tabah menghadapi ujian yang sedang dilaluinya. "Saya mohon teman-teman untuk turut bantu dan mendoakan buat Rahman agar kekal kuat semangat dan tabah menghadapi ujian-Nya."Semoga ahli keluarganya dikurniakan keampunan dan diberi tempat yang istimewa di sisi-Nya," kata Anwar.Jumaat lalu, bapanya, Amir Ruddin Ismail, 46; ibu, Norahimah Noor Muhamad, 43, serta empat beradik iaitu Fatimatulzahrah, 17; Seri Khadijah Aqilah, 13; Rufaidatul Asyariyah, 10; dan Muhammad Assyakrawi, 5, maut selepas terbabit kemalangan dengan sebuah lori serta beberapa kenderaan.Sementara, adiknya, Abdullah Amir Ruddin, 15, terselamat, namun masih dirawat di Unit Rawatan Rapi (ICU) Hospital Segamat.

Berita berkaitan:Nahas Segamat: Mangsa ketujuh meninggal dunia berita palsu - Exco JohorNahas Segamat: Remaja 15 tahun dalam keadaan stabil - Polis


Lebih 3,000 orang dijangka hadir Sambutan Hari Malaysia 2023

KUALA LUMPUR, 8 September- Lebih 3,000 orang dijangka menghadiri Sambutan Hari Malaysia 2023 di Stadium Perpaduan Kuching Sarawak pada 16 September ini.Dengan pelbagai suku kaum dan budaya berbeza, konsep "Segulai Sejalai" (Seiring Sejalan) akan diterjemahkan dalam membentuk sebuah negara bangsa.Menteri Utiliti dan Telekomunikasi Sarawak, Datuk Julaihi Narawi berkata keharmonian dan perpaduan yang tinggi di negeri itu, adalah selari dengan hasrat Kerajaan Perpaduan."Segulai maksudnya kita mempunyai satu pergaulan yang begitu rapat sekali walaupun kita mempunyai latar belakang, agama dan budaya berbeza."Kita dapat hidup dalam keadaan suasana harmoni, aman bersatu padu...pada masa yang sama kita dapat bergerak ke hadapan dalam satu haluan...tidak mempunyai perbezaan yang menjejaskan," katanya.

(Menteri Utiliti dan Telekomunikasi Sarawak, Datuk Julaihi Narawi)

Beliau menyatakan demikian semasa menjadi tetamu rancangan Selamat Pagi Malaysia terbitan RTM di TV1.Jawatankuasa penganjuran kelak bakal menyajikan pembukaan tarian kontemporari yang berkonsepkan Soul Of Malaysia dan Upacara Menaikkan Jalur Gemilang.


Perkasa pengurusan masjid, tonjol kualiti pentadbiran profesional dan efisien

KANGAR, 8 September- Pengurusan masjid di seluruh Perlis hendaklah diperkasa agar dapat menonjolkan kualiti pentadbiran yang profesional dan efisien.Justeru itu, pelantikan ahli jawatankuasa masjid mestilah berasaskan kelayakan al-Qawiy dan al-Amin yang kompeten serta komited dalam menggalas tanggungjawab yang diamanahkan.Titah Raja Muda Perlis, Tuanku Syed Faizuddin Putra Jamalullail, jawatankuasa kariah dan pegawai-pegawai masjid hendaklah selalu turun padang melihat keperluan-keperluan masyarakat dan menyelesaikan sebarang masalah yang berkaitan serta perlu diwujudkan jaringan strategik antara jawatankuasa dengan pihak-pihak berkuasa, NGO, Rukun Tetangga dan seumpamanya.Jawatankuasa masjid hendaklah sentiasa memastikan setiap penceramah, pengkuliah dan tenaga-tenaga pengajar tersebut adalah pemegang tauliah di negeri Perlis.Titah baginda lagi, hal ini bagi memastikan kualiti dan mutu pengisian di masjid dan surau di negeri ini kekal berada pada standardnya yang tersendiri serta jauh daripada anasir-anasir luar yang meragukan dan cuba untuk menyemai bibit-bibit perpecahan dalam kalangan masyarakat di negeri ini.Baginda bertitah ketika menyempurnakan Konvensyen Masjid-Masjid Negeri Perlis Tahun 2023 yang berlangsung di Dewan Warisan, Kangar.Pada majlis berkenaan, Pengerusi Masjid As-Syakirin, Oran, Ya Ali Dahaman dinobatkan sebagai Pengerusi Masjid Terbaik manakala Masjid Al-Arifin, Padang Katong pula diumumkan sebagai pemenang Anugerah Masjid Lestari Terbaik Negeri Perlis tahun 2023 .Baginda turut melancarkan Buku Standard Penarafan Masjid Malaysia Peringkat (SPMM) Negeri Perlis diiringi oleh Timbalan Pengarah Kanan, Bahagian Dakwah JAKIM, Kamaldin Mohd Damin.Konvensyeni dianjurkan oleh Jabatan Hal Ehwal Agama Islam Perlis (JAIPs) dengan kerjasama Majlis Agama Islam dan Adat Istiadat Melayu Perlis (MAIPs) dan Jam'iyah Pegawai-Pegawai Masjid Negeri Perlis.


Tempoh kempen PRK Johor tamat 11.59 malam ini

JOHOR BAHRU, 8 September- Suruhanjaya Pilihan Raya (SPR) mengingatkan semua calon yang bertanding pada Pilihan Raya Kecil (PRK) bagi Parlimen Pulai dan Simpang Jeram hendaklah menghentikan aktiviti kempen mereka 11.59 malam ini.Setiausaha SPR, Datuk Ikmalrudin Ishak menerusi kenyataan hari ini berkata ini termasuk aktiviti merayu undi luar pusat mengundi dan juga melalui saluran media sosial seperti Facebook, Twitter, Instagram dan lain-lain.“SPR turut mengingatkan bahawa semua parti atau calon bertanding dilarang untuk membuka, membina atau menyelenggara barung pada Hari Mengundi kerana ia merupakan satu kesalahan di bawah Akta Kesalahan Pilihan Raya 1954,” katanya.Seramai 165,509 orang pengundi bakal mengundi di PRK Parlimen Pulai manakala 40,301 orang pengundi bagi PRK Dewan Negeri Simpang Jeram.Sementara itu, Datuk Ikmalrudin Ishak memaklumkan seramai 2,692 petugas SPR bersiap siaga PRK Johor Parlimen Pulai dan Dewan Negeri Simpang Jeram pada hari mengundi esok.Beliau berkata, bagi Parlimen Pulai sebanyak 47 pusat mengundi dan 294 saluran akan dibuka untuk tujuan pengundian.Manakala bagi Dewan Negeri Simpang Jeram, seramai 678 orang petugas akan bertugas di 14 buah pusat mengundi yang mengandungi 68 saluran.“SPR telah menjalankan proses semakan peralatan mengundi seperti peti undi, dakwat pilihan raya, kertas undi, petak undi dan sebagainya bagi kegunaan esok.“Proses semakan ini untuk memastikan kesemua peralatan atau kelengkapan bagi hari mengundi lengkap dan dalam keadaan baik,” katanya menerusi kenyataan pada Jumaat.Tambah beliau, kesemua peralatan diagihkan kepada Ketua-Ketua Tempat Mengundi (KTM) bagi setiap Tempat Mengundi (Saluran). “SPR berharap semua pengundi menjalankan tanggungjawab mereka dengan keluar mengundi,” tambahnya.

(Setiausaha SPR, Datuk Indera Ikmalrudin Ishak)


PRK Pulai, Simpang Jeram: SPR sasar 70% keluar mengundi

JOHOR BAHRU, 8 September- Suruhanjaya Pilihan Raya (SPR) menyasarkan lebih 70% keluar mengundi pada Pilihan Raya Kecil (PRK), di Parlimen Pulai dan Dewan Negeri (DUN) Simpang Jeram, esok.Pengerusi SPR, Tan Sri Abdul Ghani Salleh berkata, tanggungjawab perlu ditunaikan pengundi untuk memilih wakil rakyat baharu.Keputusan penuh PRK Johor bagi kedua-dua kerusi dijangka diumum seawal 9 malam selepas tamat mengundi 6 petang."Kita menyeru kepada semua pengundi supaya dapat keluar mengundi pada esok, jangan lupa jaga kad pengenalan masing-masing."Jangan diberi kad pengenalan kepada orang yang tidak tentu supaya proses dapat berjalan dengan lancar dan kita harapkan juga kepada semua untuk keluar pada masa yang digalakkan,"katanya.Beliau ditemui selepas meninjau persiapan dan semakan akhir PRK Johor bagi Parlimen Pulai di Dewan Kenanga, Majlis Bandaraya Johor Bahru.

(Pengerusi SPR, Tan Sri Abdul Ghani Salleh)


Tunku Ampuan Najihah mangkat

KUALA LUMPUR, 8 September- Bekas Tunku Ampuan Negeri Sembilan Tunku Ampuan Najihah Almarhum Tunku Besar Burhanuddin, mangkat di Hospital Cardiac Vascular Sentral Kuala Lumpur, pukul 6.53 pagi tadi.Almarhumah adalah Raja Permaisuri Agong kepada Yang di-Pertuan Agong ke-10 Almarhum Tuanku Ja'afar Tuanku Abdul Rahman.Almarhumah mangkat pada usia 100 tahun.Setiausaha Kerajaan Negeri Sembilan Datuk Mohd Zafir Ibrahim dalam kenyataan memaklumkan jenazah Almarhumah akan disemayamkan di Istana Besar Seri Menanti dan akan dimakamkan di Makam Diraja Seri Menanti pada hari ini selepas waktu Asar."Tempoh perkabungan bagi kemangkatan Almarhumah adalah selama satu hari iaitu pada hari ini, Jumaat bersamaan dengan 8 September 2023."Selepas sahaja pengumuman ini, semua bendera hendaklah dikibarkan separuh tiang di seluruh Negeri Sembilan pada hari ini sepanjang tempoh berkabung yang ditetapkan."Semua masjid dan surau di Negeri Sembilan digalakkan mengadakan majlis tahlil dan doa untuk Almarhumah dalam tempoh hari perkabungan."Semoga dicucuri rahmat yang berlebih-lebihan ke atas roh Almarhumah Yang Maha Mulia Tunku Ampuan Najihah Almarhum Tunku Besar Burhanuddin,"menurutnya dalam kenyataan tersebut.


Kutipan bidaan NPI Siri M___M cecah lebih RM20 juta

KUALA LUMPUR, 8 September - Hasil kutipan keseluruhan bagi bidaan Nombor Pendaftaran Istimewa (NPI) Siri M___M bersempena dengan sambutan Hari Kebangsaan ke-66, direkodkan lebih RM20 juta.JPJ memaklumkan, nombor pendaftaran M1M merupakan NPI tertinggi dibida dengan nilaian RM622,000 manakala M5M berada di tempat kedua tertinggi dengan harga RM500,000.Ketiga, M8M dengan nilaian RM450,000, diikuti M9M dengan nilai RM402,004 dan kelima, M6M dengan nilaian RM350,000. "Siri M__M ini telah menunjukkan sambutan yang luar biasa daripada pembida-pembida. Jumlah penyertaan keseluruhan pembida siri ini adalah sebanyak 25,033 orang dan sejumlah 6,872 pembida telah berjaya memenangi nombor pendaftaran masing-masing,” menurut Jabatan Pengangkutan Jalan (JPJ) dalan satu kenyataan.

(FOTO Fb Jabatan Pengangkutan Jalan (JPJ) Malaysia)

JPJ berkata, lima nombor yang paling banyak dibida ialah M101M iaitu 39 pembida, M155M (33 pembida), M51M (32 pembida), diikuti dengan M313M (31 pembida) dan seterusnya M39M sebanyak 28 pembida."Hasil pembidaan siri M___M ini yang membawa maksud ‘Malaysia Merdeka’ telah mendapat sambutan daripada pelbagai pihak sekali gus menunjukkan semangat dalam menyemarakkan Sambutan Hari Kebangsaan Tahun 2023," kata kenyataan itu.Sementara ityu, JPJ mengucapkan tahniah kepada para pembida yang telah menerima keputusan rasmi pada 5 September lepas dan berterima kasih kepada semua pengguna yang telah menyertai bidaan itu bagi mendapatkan nombor pendaftaran kenderaan pilihan masing-masing melalui Sistem JPJeBid.Bidaan nombor pendaftaran melalui Sistem JPJeBid secara dalam talian ini ialah suatu usaha jelas JPJ dalam menyediakan perkhidmatan secara digital kepada seluruh rakyat selaras dengan Pelan Strategik Pendigitalan Sektor Awam 2021-2025.